               IL-KUMMISSJONI EWROPEA
            Brussell, 3.3.2017
            COM(2017) 110 final
            2017/0046(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f'isem l-Unjoni Ewropea,fil-Kumitat Konġunt taż-ŻEE dwar emenda għall-Anness IV (Enerġija) għall-Ftehim ŻEE(It-Tielet Pakkett dwar l-Enerġija)

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Ir-raġunijiet għall-proposta u l-objettivi tagħha

               L-abbozz tad-Deċiżjoni tal-Kumitat Konġunt taż-ŻEE (anness mad-Deċiżjoni tal-Kunsill proposta) għandu l-għan li jemenda l-Anness IV (Enerġija) tal-Ftehim ŻEE sabiex jiġi inkorporat l-hekk imsejjaħ “It-Tielet Pakkett dwar l-Enerġija” fil-Ftehim dwar iż-Żona Ekonomika Ewropea (minn issa ’l quddiem “il-Ftehim ŻEE”). L-atti legali rilevanti huma:

               1.Ir-Regolament (KE) Nru 713/2009 tal-Parlament Ewropew u tal-Kunsill tat-13 ta’ Lulju 2009 li jistabbilixxi Aġenzija għall-Kooperazzjoni tar-Regolaturi tal-Enerġija,

               2.Ir-Regolament (KE) Nru 714/2009 tal-Parlament Ewropew u tal-Kunsill tat-13 ta' Lulju 2009 dwar il-kondizzjonijiet għall-aċċess għan-netwerks għall-bdil bejn il-fruntieri fl-elettriku u li jħassar ir-Regolament (KE) Nru 1228/2003,

               3.Ir-Regolament (KE) 715/2009 tal-Parlament Ewropew u tal-Kunsill tat-13 ta' Lulju 2009 dwar il-kondizzjonijiet għall-aċċess għan-netwerks ta' trażmissjoni tal-gass naturali u li jħassar ir-Regolament (KE) Nru 1775/2005,

               4.Ir-Regolament tal-Kummissjoni (UE) Nru 543/2013 tal-14 ta’ Ġunju 2013 dwar is-sottomissjoni u l-pubblikazzjoni ta' data (dejta) fis-swieq tal-elettriku u li jemenda l-Anness I tar-Regolament (KE) Nru 714/2009 tal-Parlament Ewropew u tal-Kunsill,

               5.Id-Direttiva 2009/72/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE,

               6.Id-Direttiva 2009/73/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern tal-gass naturali u li tħassar id-Direttiva 2003/55/KE,

               7.Id-Deċiżjoni tal-Kummissjoni 2010/685/UE tal-10 ta’ Novembru 2010 li temenda l-Kapitolu 3 tal-Anness I għar-Regolament (KE) Nru 715/2009 tal-Parlament Ewropew u tal-Kunsill dwar il-kondizzjonijiet għall-aċċess għan-netwerks ta' trażmissjoni tal-gass naturali,

               8.Id-Deċiżjoni tal-Kummissjoni 2012/490/UE tal-24 ta' Awwissu 2012 dwar l-emenda għall-Anness I tar-Regolament (KE) Nru 715/2009 tal-Parlament Ewropew u tal-Kunsill dwar il-kondizzjonijiet għall-aċċess għan-netwerks ta' trażmissjoni tal-gass naturali.

               •Konsistenza mad-dispożizzjonijiet politiċi eżistenti fil-qasam ta’ politika

               L-abbozz anness tad-Deċiżjoni tal-Kumitat Konġunt jestendi l-politika tal-UE diġà eżistenti għall-Istati taż-ŻEE-EFTA (in-Norveġja, l-Iżlanda, u l-Liechtenstein).

               •Konsistenza ma' politiki oħrajn tal-Unjoni

               L-estensjoni tal-acquis tal-UE fl-Istati taż-ŻEE-EFTA, permezz tal-inkorporazzjoni tagħhom fil-Ftehim ŻEE titwettaq f’konformità mal-objettivi u l-prinċipji ta’ dan il-Ftehim li jimmiraw lejn l-istabbiliment ta’ Żona Ekonomika Ewropea dinamika u omoġenja, ibbażata fuq regoli komuni u kondizzjonijiet ugwali ta’ kompetizzjoni.

               Dawn l-isforzi jkopru l-politiki kollha fil-qasam tal-moviment liberu ta’ oġġetti, persuni, servizzi u kapital, kif ukoll il-politiki ta’ appoġġ u orizzontali speċifikati fil-Ftehim ŻEE.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-leġiżlazzjoni li għandha tiġi inkorporata fil-Ftehim ŻEE hija bbażata fuq l-Artikolu 53(1), l-Artikolu 62 u l-Artikolu 114 tat-Trattat dwar il-Funzjonament tal-Unjoni Ewropea..

               L-Artikolu 1(3) tar-Regolament tal-Kunsill (KE) Nru 2894/94
                  1
                dwar l-arranġamenti għall-implimentazzjoni tal-Ftehim taż-ŻEE jipprevedi li l-Kunsill jistabbilixxi l-pożizzjoni li għandha tiġi adottata f'isem l-Unjoni għal Deċiżjonijiet bħal dawn fuq proposta mill-Kummissjoni.

               Il-Kummissjoni tippreżenta, f'kooperazzjoni mal-SEAE, l-abbozz ta' Deċiżjoni tal-Kumitat Konġunt taż-ŻEE għall-adozzjoni mill-Kunsill bħala l-pożizzjoni tal-Unjoni. Il-Kummissjoni tittama li tkun tista' tippreżentah fil-Kumitat Konġunt taż-ŻEE mill-aktar fis possibbli.

               •Sussidjarjetà (għal kompetenza mhux esklużiva)

               Il-proposta hija konformi mal-prinċipju tas-sussidjarjetà għar-raġuni li ġejja.

               L-objettiv ta’ din il-proposta, jiġifieri li tiġi żgurata l-omoġeneità tas-Suq Intern ma jistax jinkiseb b’mod suffiċjenti mill-Istati Membri u jista' għalhekk, minħabba l-effetti, jintlaħaq aħjar fil-livell tal-Unjoni.

                  Il-proċess ta’ inkorporazzjoni tal-acquis tal-UE fil-Ftehim ŻEE jitwettaq f’konformità mar-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea li jikkonferma l-approċċ li ttieħed.

               •Proporzjonalità

                  F’konformità mal-prinċipju tal-proporzjonalità, il-proposta ma tmurx lil hinn minn dak li hu meħtieġ sabiex jintlaħaq l-objettiv tagħha – li tiġi żgurata l-omoġeneità tas-Suq Intern.

               •Għażla tal-istrument

                  F'konformità mal-Artikolu 98 tal-Ftehim ŻEE, l-istrument magħżul huwa d-Deċiżjoni tal-Kumitat Konġunt taż-ŻEE. Il-Kumitat Konġunt taż-ŻEE għandu jiżgura l-implimentazzjoni u l-operat effettivi tal-Ftehim ŻEE. Għal dan l-għan, għandu jieħu deċiżjonijiet fil-każijiet previsti fil-Ftehim ŻEE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Ġbir u użu tal-kompetenzi u l-valutazzjoni tal-impatt

               Fil-qafas tal-preparazzjoni tat-Tielet Pakkett dwar l-Enerġija, il-Kummissjoni għamlet valutazzjoni tal-impatt biex tiżen alternattivi ta’ politika marbuta mal-kompletar tas-suq intern tal-gass u l-elettriku. Il-valutazzjoni tal-impatt inkludiet konsultazzjoni mal-partijiet ikkonċernati. Imtlew 339 kwestjonarju minn organizzazzjonijiet b’għeruqhom f’19-il pajjiż. Barra minn hekk, organizzazzjonijiet mhux konnessi ma’ pajjiż partikolari rċevew 73 kwestjonarju.

               Id-Deċiżjoni tal-Kumitat Konġunt taż-ŻEE mehmuża għandha biss l-għan li testendi s-sistema attwali lill-Istati taż-ŻEE-EFTA.

               4.IMPLIKAZZJONIJIET BAĠITARJI

               L-Istati taż-ŻEE-EFTA għandhom jikkontribwixxu finanzjarjament għall-funzjonament tal-Aġenzija għall-Kooperazzjoni tar-Regolaturi tal-Enerġija (ACER)
                  2
               . Il-kontribuzzjoni finanzjarja tagħhom tkun konformi mal-Artikolu 82(1)(a) tal-Ftehim ŻEE, li jistipula li l-Istati taż-ŻEE-EFTA jikkontribwixxu finanzjarjament għall-attivitajiet tal-UE li fihom jipparteċipaw fuq bażi ta’ fattur ta’ proporzjonalità. Il-kontribuzzjonijiet tal-Istati taż-ŻEE-EFTA għandhom jiżdiedu mal-linji baġitarji tal-UE rispettivi għall-attivitajiet inkwistjoni. Għandu jiġi enfasizzat li d-dħul addizzjonali f’dan il-kuntest ma jagħtix riżorsi ta’ persunal addizzjonali għall-Aġenzija.

               5.ELEMENTI OĦRA

               Id-dispożizzjonijiet essenzjali kollha tat-Tielet Pakkett dwar l-Enerġija bi drittijiet u obbligi reċiproċi jridu jiġu inkorporati fil-Ftehim ŻEE. In-naħa tal-EFTA talbet l-adattamenti li ġejjin.

               Is-sehem fl-Aġenzija għall-Kooperazzjoni tar-Regolaturi tal-Enerġija (ACER)

               L-awtoritajiet regolatorji nazzjonali tal-Istati tal-EFTA għandhom jieħdu sehem sħiħ fil-ħidma tal-Aġenzija, kif ukoll il-korpi preparatorji kollha, inklużi l-gruppi ta’ ħidma, il-kumitati u t-task forces tal-Aġenzija, il-Bord Amministrattiv u l-Bord tar-Regolaturi mingħajr id-dritt li jivvotaw.

               Minħabba l-fatt li l-awtoritajiet regolatorji nazzjonali tal-Istati tal-EFTA ma jingħatawx drittijiet tal-vot fil-Bord tar-Regolaturi tal-Aġenzija, l-Istati tal-EFTA ma jittrasferixxux lill-Aġenzija l-kompetenza li tadotta deċiżjonijiet. Peress li l-Istati tal-EFTA ma jistgħux ikunu soġġetti għal deċiżjoni mill-Aġenzija, huwa meħtieġ mekkaniżmu alternattiv. L-Awtorità ta’ Sorveljanza tal-EFTA jenħtieġ li tingħata s-setgħa li tadotta deċiżjonijiet indirizzati lill-awtoritajiet regolatorji nazzjonali tal-Istati tal-EFTA f’każijiet li jinvolvu wieħed jew aktar mill-Istati tal-EFTA.

               Id-deċiżjonijiet tal-Awtorità ta’ Sorveljanza tal-EFTA għandhom jissejsu fuq abbozzi mħejjija mill-Aġenzija. L-Awtorità ta’ Sorveljanza tal-EFTA u l-Aġenzija għandhom jiżguraw li deċiżjonijiet dwar kwistjonijiet simili jkunu konsistenti fuq il-bażi ta’ kooperazzjoni konġunta u l-iskambju ta’ fehmiet. Għalhekk, l-Aġenzija għandu jkollha d-dritt li tieħu sehem sħiħ fil-ħidma tal-Awtorità ta’ Sorveljanza tal-EFTA, u viċi versa.

               Il-prinċipju ġenerali tal-mekkaniżmu huwa li l-Awtorità ta’ Sorveljanza tal-EFTA toħroġ deċiżjonijiet vinkolanti fir-rigward tal-awtoritajiet regolatorji nazzjonali tal-Istati tal-EFTA f’każijiet fejn l-Aġenzija għandha l-awtorità li toħroġ deċiżjonijiet vinkolanti fl-UE. Il-mekkaniżmu jiżgura soluzzjoni bbilanċjata.

               Fir-rigward tal-Istati tal-EFTA, skont kif u meta xieraq, l-Aġenzija għandha tassisti lill-Awtorità ta' Sorveljanza tal-EFTA jew lill-Kumitat Permanenti, skont il-każ, fil-qadi tal-kompiti rispettivi tagħhom.

               Meta tkun qed tħejji abbozz għall-Awtorità ta’ Sorveljanza tal-EFTA skont dan ir-Regolament, l-Aġenzija għandha tinforma lill-Awtorità ta’ Sorveljanza tal-EFTA. Din tal-aħħar għandha tistabbilixxi limitu ta’ żmien li fih l-awtoritajiet regolatorji nazzjonali tal-Istati tal-EFTA għandhom ikunu jistgħu jesprimu l-fehmiet tagħhom dwar il-kwistjoni, b’kunsiderazzjoni sħiħa tal-urġenza, tal-kumplessità u tal-konsegwenzi potenzjali tal-kwistjoni.

               L-awtoritajiet regolatorji nazzjonali tal-Istati tal-EFTA jistgħu jitolbu lill-Awtorità ta’ Sorveljanza tal-EFTA sabiex terġa’ tikkunsidra d-deċiżjoni tagħha. L-Awtorità ta' Sorveljanza tal-EFTA għandha tgħaddi din it-talba lill-Aġenzja. F’dan il-każ l-Aġenzija għandha tikkunsidra li tħejji abbozz ġdid għall-Awtorità ta’ Sorveljanza tal-EFTA u li twieġeb mingħajr dewmien żejjed.

               Fejn l-Aġenzija temenda, tissospendi jew tirtira kwalunkwe deċiżjoni parallela mad-deċiżjoni adottata mill-Awtorità ta' Sorveljanza tal-EFTA, l-Aġenzija għandha tħejji abbozz għall-istess skop għall-Awtorità ta' Sorveljanza tal-EFTA bla dewmien żejjed.

               F'każ ta' nuqqas ta' qbil bejn l-Aġenzija u l-Awtorità ta' Sorveljanza tal-EFTA dwar l-amministrazzjoni ta’ dawn id-dispożizzjonijiet, id-Direttur tal-Aġenzija u l-Kulleġġ tal-Awtorità ta' Sorveljanza tal-EFTA għandhom, filwaqt li jikkunsidraw l-urġenza tal-kwistjoni, isejħu laqgħa mingħajr dewmien żejjed sabiex jilħqu kunsens. Meta tali kunsens ma jintlaħaqx, id-Direttur tal-Aġenzija jew il-Kulleġġ tal-Awtorità ta' Sorveljanza tal-EFTA jistgħu jitolbu lill-Partijiet Kontraenti sabiex jirreferu l-kwistjoni lill-Kumitat Konġunt taż-ŻEE li għandu jindirizzaha skont l-Artikolu 111 ta' dan il-Ftehim li għandu japplika mutatis mutandis. F'konformità mal-Artikolu 2 tad-Deċiżjoni tal-Kumitat Konġunt taż-ŻEE Nru 1/94 tat-8 ta' Frar 1994 li tadotta r-Regoli ta' Proċedura tal-Kumitat Konġunt taż-ŻEE (ĠU L 85, 30.3.1994, p. 60), Parti Kontraenti tista' titlob minnufih l-organizzazzjoni ta' laqgħat f'ċirkustanzi ta' urġenza. Minkejja dak kollu li hemm f'dan il-paragrafu, Parti Kontraenti tista' f'kull ħin tirreferi l-kwistjoni lill-Kumitat Konġunt taż-ŻEE fuq inizjattiva tagħha stess skont l-Artikoli 5 jew 111 tal-Ftehim ŻEE.

               Eżempju ta’ ġustifikazzjonijiet u soluzzjonijiet proposti f’atti legali individwali:

               Id-Direttiva 2009/72/KE

               Artikolu 44(2) – “sistemi iżolati żgħar” u derogi

               Ġustifikazzjoni:

               L-Iżlanda: Attwalment l-Iżlanda qed titqies bħala sistema iżolata żgħira fis-sens tal-Artikolu 2(26) tad-Direttiva preċedenti dwar l-elettriku (id-Direttiva 2003/54/KE). Għaldaqstant, id-deroga prevista fl-Artikolu 15 ta’ din id-Direttiva tapplika għall-Iżlanda.

               L-Iżlanda għadha sistema iżolata fis-sens tad-Direttiva l-ġdida dwar l-elettriku (id-Direttiva 2009/72/KE), billi ma għandha l-ebda konnessjoni transfruntiera. Il-konsum tal-elettriku fl-Iżlanda bħalissa huwa akbar minn dak ikkunsidrat għal sistema iżolata żgħira fis-sens tal-Artikolu 2(26) tad-Direttiva 2009/72/KE. Il-konsum annwali attwali huwa ta’ madwar 17 TWh filwaqt li l-livell limitu għal sistemi iżolati żgħar huwa ta’ 3 TWh fis-sena 1996. Madankollu, il-parti mis-sistema li sservi l-unitajiet domestiċi u l-industriji ż-żgħar għadha relattivament żgħira, billi hemm madwar 320 000 abitant u 124 000 unità domestika, li flimkien mal-industriji ż-żgħar, jikkonsmaw madwar 20 % mill-ġenerazzjoni totali tal-elettriku. Għalhekk is-sistema hija magħmula minn operaturi żgħar tas-sistema ta’ distribuzzjoni b’relattivament ftit impjegati u b’operazzjoni tan-netwerk li b’mod korrispondenti hija żgħira, l-istess sitwazzjoni bħal tad-Direttiva 2003/54/KE. Għalhekk il-konsiderazzjoni għadha valida li, f’każ ta’ problemi sostanzjali fl-operazzjoni ta’ sistemi bħal dawn, wara li d-Direttiva tkun iddaħħlet fis-seħħ, jenħtieġ li jkun hemm l-għażla għall-applikazzjoni għal deroga mid-dispożizzjonijiet rilevanti kif permess għall-Iżlanda skont id-Direttiva 2003/54/KE. Għalhekk, l-għażla ta’ deroga mill-Artikoli 26, 32 u 33 u li ngħatat lil Malta, għandha wkoll tingħata lill-Iżlanda.

               L-operatur tas-sistema ta’ trażmissjoni fl-Iżlanda bħalissa jinsab legalment u operattivament separat skont id-Direttiva 2003/54/KE. Fiċ-ċirkostanzi attwali, is-separazzjoni tas-sjieda tal-operatur tas-sistema ta’ trażmissjoni fl-Iżlanda tkun problematika. Għalhekk, id-deroga mill-Artikolu 9 ta’ 2009/72/KE, li ngħatat lil Ċipru, lil-Lussemburgu u/jew lil Malta, għandha wkoll tingħata lill-Iżlanda.

               Il-Liechtenstein: Il-Liechtenstein attwalment għandu deroga mid-dispożizzjonijiet dwar is-separazzjoni fl-Artikolu 10 tad-Direttiva 2003/54/KE. Dan huwa minħabba l-ispeċifiċitajiet tal-Liechtenstein bħala pajjiż żgħir ħafna iżda industrijalizzat b’madwar 36 000 abitant, 14 000 unità domestika, 33 000 post tax-xogħol, u wkoll minħabba l-qagħda speċjali tas-suq tal-elettriku tal-Liechtenstein.

               Il-Liechtenstein għandu impriża tal-elettriku waħda, LKW, li għandha biss aċċess għal konnessjoni waħda ta’ 110 kV mal-Awstrija u tliet konnessjonijiet ta’ 110 kV mal-Iżvizzera. LKW isservi madwar 18 300 klijent konsumatur finali u taġixxi bħala operatur tipiku ta' sistema ta’ distribuzzjoni fis-sens tad-Direttiva 2009/72/KE.

               Fiċ-ċirkostanzi attwali, is-separazzjoni tal-operatur tas-sistema ta’ trażmissjoni fil-Liechtenstein tkun sproporzjonata, speċjalment meta jitqies l-Artikolu 26(4) tad-Direttiva 2009/72/KE. Skont din id-dispożizzjoni, is-separazzjoni tal-operaturi tas-sistema tad-distribuzzjoni ma għandhiex għalfejn issir jekk ikun hemm anqas minn 100 000 konsumatur konness jew netwerks iżolati żgħar fornuti. Għalhekk, l-Artikolu 9 tad-Direttiva 2009/72/KE ma għandux japplika għal-Liechtenstein.

               Test ta' adattament propost:

               L-Artikolu 44(2): “L-Artikolu 44 (2) għandu jinbidel b'dan li ġej: ‘L-Artikolu 9 ma għandux japplika għal Ċipru, għal-Lussemburgu, għal Malta, għal-Liechtenstein u/jew għall-Iżlanda. Barra minn hekk l-Artikoli 26, 32 u 33 ma għandhomx japplikaw għal Malta.

               Jekk l-Iżlanda tista’ turi, wara li din id-Deċiżjoni tkun daħlet fis-seħħ, li hemm problemi sostanzjali għall-operazzjoni tas-sistemi tagħha, hija tista’ tapplika għal derogi mill-Artikoli 26, 32 u 33, li jistgħu jiġu mogħtija lilha mill-Awtorità ta’ Sorveljanza tal-EFTA. L-Awtorità ta’ Sorveljanza tal-EFTA għandha tinforma lill-Istati tal-EFTA u lill-Kummissjoni dwar dawk l-applikazzjonijiet qabel tieħu xi deċiżjoni, waqt li turi rispett lejn il-kunfidenzjalità. Din id-Deċiżjoni għandha tiġi ppubblikata fis-Suppliment taż-ŻEE ta' Il-Ġurnal Uffiċjali tal-Unjoni Ewropea.’”

               Artikolu 7(2)(j) – il-miri tal-UE għall-enerġija rinnovabbli

               Ġustifikazzjoni:

               Il-mira ta’ 20 % imsemmija f’dan is-subparagrafu hija mira tal-UE msemmija fid-Direttiva 2009/28/KE dwar il-promozzjoni tal-użu tal-enerġija minn sorsi rinnovabbli. Minħabba li l-mira ta’ 20 % hi mira ġenerali għall-Istati Membri tal-UE, l-Artikolu 7(2)(j) ma għandux japplika għall-Istati tal-EFTA.

               Test ta' adattament propost:

               “L-Artikolu 7(2)(j) ma għandux japplika għall-Istati tal-EFTA.”

               Artikolu 46 – il-parteċipazzjoni fil-Kumitat tal-Elettriku

               Ġustifikazzjoni:

               Bħalissa fil-Ftehim ŻEE, hemm qbil dwar test ta’ adattament mar-Regolament tal-elettriku transfruntier preċedenti (ir-Regolament (KE) Nru 1228/2003), li jispeċifika li l-Istati tal-EFTA jenħtieġ li jkunu mistiedna jieħdu sehem sħiħ fil-ħidma tal-Kumitat dwar l-Elettriku, iżda ma għandux ikollhom id-dritt għall-vot. Billi l-Kumitat stabbilit skont it-Tielet Pakkett se jkollu rwol ekwivalenti għal dak tal-Kumitat tal-Elettriku preċedenti, jenħtieġ li t-test attwali ta’ adattament jitkompla għar-Regolament il-ġdid.

               Test ta' adattament propost:

               “Ir-rappreżentanti tal-Istati tal-EFTA għandhom jieħdu sehem sħiħ fil-ħidma tal-Kumitat stabbilit bl-Artikolu 46, iżda ma għandux ikollhom id-dritt għall-vot.”

               Id-Direttiva 2009/73/KE

               Id-deroga għall-Iżlanda

               Ġustifikazzjoni:

               Ma hemmx sorsi ta’ gass naturali fl-Iżlanda, u konsegwentement, l-Iżlanda ma għandha l-ebda infrastruttura għad-distribuzzjoni tal-gass naturali. Il-Kummissjoni għalhekk tikkunsidra li n-nuqqas ta’ gass naturali fl-Iżlanda flimkien mal-pożizzjoni ġeografika remota tagħha, li tirrendi kwalunkwe kostruzzjoni ta’ pipeline għalja wisq, jiffurmaw ir-“raġuni ġeografika” kif definita fil-każistika rilevanti tal-Qorti tal-Ġustizzja Ewropea (il-Kawża C-214/98). L-Iżlanda tista’ għalhekk tiġi eżentata mill-obbligu li tittrasponi d-Direttiva 2009/73/KE fil-leġiżlazzjoni tagħha.

               Għandu wkoll jiġi nnotat li n-nuqqas ta’ kooperazzjoni mad-Direttiva 2009/73 fil-Ftehim ŻEE ma jkollu ebda impatt fuq l-Iżlanda fl-ebda każ, peress li ma hemm ebda suq u ebda impriża tal-gass. Il-ħtieġa għal investimenti fl-infrastruttura ma tkunx ekonomika biex wieħed jaħdem f’ambjent ta’ suq kompetittiv. L-Iżlanda qed tuża l-potenzjal ġeotermali tagħha bħala soluzzjoni alternattiva u affordabbli ħafna, għaldaqstant lanqas biss jeżistu prospetti ekonomiċi futuri possibbli għal suq tal-gass.

               Test ta' adattament propost:

               “Din id-Direttiva ma għandhiex tapplika għall-Iżlanda.”

               Artikolu 11 — Ċertifikazzjoni fir-rigward ta’ pajjiżi terzi

               Ġustifikazzjoni:

               Ir-relazzjonijiet tal-Istati tal-EFTA ma’ pajjiżi terzi mhumiex rilevanti għaż-ŻEE. Dan huwa speċifikat fil-premessa 16 tal-Ftehim ŻEE, li jgħid li “dan il-Ftehim ma jillimitax l-awtonomija tal-Partijiet Kontraenti f'dak li jikkonċerna t-teħid tad-deċiżjonijiet jew is-setgħa tat-tfassil tat-trattati,soġġetti għad-dispożizjonijiet ta' dan il-Ftehim u l-limitazzjonijiet stipulati bid-dritt internazzjonali pubbliku”. (Traduzzjoni mhux uffiċjali) Lanqas ma jista’ ftehim internazzjonali konkluż mill-UE jorbot lill-Istati tal-EFTA.

               Skont l-Artikolu 11(3)(b), l-Istati Membri tal-UE għandhom jirrifjutaw iċ-ċertifikazzjoni tal-operaturi ta’ pajjiżi terzi jekk ma jkunx muri li l-għoti taċ-ċertifikazzjoni ma jpoġġix f’riskju s-sigurtà tal-provvistà tal-enerġija tal-Istat Membru u tal-Komunità. L-elementi li għandhom jiġu kkunsidrati huma marbuta ma’ drittijiet u obbligi li jirriżultaw minn ftehimiet internazzjonali tal-UE u tal-Istati Membri tal-UE, kif ukoll ma’ ċirkostanzi speċifiċi relatati oħra fil-pajjiż terz. Peress li l-Ftehim ŻEE ma jirregolax ir-relazzjonijiet ma’ pajjiżi terzi, il-ftehimiet internazzjonali tal-UE, tal-Istati Membri tal-UE jew tal-Istati tal-EFTA, jew relazzjonijiet oħra ta’ dawn l-Istati ma’ pajjiżi terzi, mhumiex rilevanti għaż-ŻEE. Għalhekk huwa meħtieġ test ta’ adattament, li jeskludi li d-dispożizzjoni dwar is-sigurtà tal-provvista tal-enerġija tiġi kkunsidrata skont il-Ftehim ŻEE.

               Madankollu, ir-rekwiżit ta’ separazzjoni jista’ jiġi kkunsidrat bħala rekwiżit bażiku tas-suq intern tal-enerġija. Sabiex ikun żgurat il-funzjonament tajjeb tal-Ftehim ŻEE, dan ir-rekwiżit jenħtieġ li jiġi applikat ukoll lill-operaturi tal-pajjiżi terzi li qed jitolbu li jiġu ċċertifikati minn Stat tal-EFTA. Madankollu, huwa importanti li r-rekwiżit ma japplikax għal operaturi ta’ pajjiżi terzi f’żoni ġeografikament limitati li jkunu ġew speċifikati fl-adattament għall-Artikolu 49(4) u 49(5) tad-Direttiva 2009/73/KE qabel ma l-limiti ta’ żmien speċifikati jkunu skadew
                  3
               .

               Bħala parti mill-proċeduri stabbiliti fl-Artikolu 11, l-Istati Membri għandhom jitolbu l-opinjoni tal-Kummissjoni dwar jekk ir-rekwiżiti ta’ separazzjoni humiex osservati u jekk is-sigurtà tal-provvista għall-Komunità hijiex titqiegħed f’riskju meta tingħata ċ-ċertifikazzjoni. Skont il-paragrafu 4(d) tal-Protokoll 1 tal-Ftehim ŻEE, il-funzjonijiet tal-Kummissjoni fil-kuntest ta’ proċeduri għal verifika jew approvazzjoni, informazzjoni, notifika jew konsultazzjoni u kwistjonijiet simili għall-Istati tal-EFTA, għandhom jitwettqu skont il-proċeduri stabbiliti bejniethom. Fil-qasam tal-enerġija, l-Awtorità ta’ Sorveljanza tal-EFTA għandha l-kompitu li timplimenta l-proċeduri previsti mid-dritt tal-Unjoni.

               Billi huwa previst test ta’ adattament li jeskludi li d-dispożizzjoni dwar is-sigurtà tal-provvista tal-enerġija fl-Artikolu 11(3)(b) tiġi kkunsidrata skont il-Ftehim ŻEE, dan il-kriterju ma jistax jitqies mill-Awtorità ta’ Sorveljanza tal-EFTA meta tkun qed tagħti l-parir tagħha lill-Istati tal-EFTA. Għalhekk huwa wkoll propost test ta’ adattament għal dan l-għan.

               Test ta' adattament propost:

               L-Artikolu 11(3)(b), 11(5)(b) u 11(7) ma għandux japplika għall-Istati tal-EFTA.

               L-Artikolu 49(2), 49(4), 49(5) u 49(6) – Swieq emerġenti u iżolati

               Ġustifikazzjoni:

               In-Norveġja: L-ewwel punt tal-adattament suġġerit jiċċara li fir-rigward tal-Istati tal-EFTA, l-Awtorità ta’ Sorveljanza tal-EFTA twettaq il-kompitu tal-Kummissjoni.

               It-tieni punt tal-adattament suġġerit fih adattament speċifiku għal infrastruttura eżistenti fin-Norveġja. Dan l-adattament huwa riflessjoni tal-fatt li n-Norveġja kienet ikklassifikata bħala “suq emerġenti” skont id-Direttiva 2003/55 sa April 2014. Minkejja li n-Norveġja issa tilfet dan l-istatus, is-suq domestiku Norveġiż għall-gass naturali għadu żgħir u f’fażi emerġenti. L-iżvilupp tal-infrastruttura għall-gass naturali seħħet biss f’numru żgħir ta’ żoni ġeografiċi limitati, li mhumiex interkonnessi.

               Għal żewġ żoni ġeografikament limitati, qed tintalab eżenzjoni skont l-Artikolu 49(4) u (5). F’dawn iż-żewġ żoni, saru investimenti fl-infrastruttura meta n-Norveġja kellha l-istatus ta’ suq emerġenti u għaldaqstant, l-applikazzjoni għad-derogi ma ġietx applikata. Barra minn hekk, investimenti ġodda u t-tkabbir tas-suq għadhom qed jiġu esplorati fiż-żewġ oqsma. L-implimentazzjoni sħiħa tad-Direttiva, għalhekk, tkun tikkawża problemi sostanzjali billi ddgħajjef l-inċentivi għal aktar investimenti f’infrastruttura ġdida tal-gass. L-adattamenti se jiżguraw kondizzjonijiet ta’ qafas prevedibbli u stabbli għal investimenti ġodda fl-infrastruttura tal-gass. L-età tal-infrastruttura f’dawn iż-żewġ oqsma tinsab sew fil-limiti ta’ żmien għad-deroga speċifikata fl-Artikolu 49(5).

               Fiż-żewġ żoni ġeografikament limitati, eżenzjonijiet mid-dispożizzjonijiet relatati mad-distribuzzjoni huma meqjusa neċessarji. Qed tiġi proposta deroga mill-Artikolu 32 billi aċċess sħiħ għall-partijiet terzi jkun jostakola l-inċentivi għall-investimenti f’aktar żvilupp tal-infrastruttura. Minħabba l-istat emerġenti tas-suq, iż-żmien u d-daqs limitat tal-infrastruttura inkwistjoni, u l-piż sproporzjonat jekk jiġu imposti regoli li huma konnessi ma’ operatur tas-sistema ta’ distribuzzjoni (DSO), qed tiġi proposta eżenzjoni mill-obbligu li jiġi nnominat DSO skont l-Artikolu 24, filwaqt li jitqies ukoll li d-DSO inkwistjoni skont il-proposta jkun qed jopera f’sistema mingħajr aċċess għal partijiet terzi. B’konsegwenza tad-deroga mill-Artikolu 24, l-obbligi li jirriżultaw mill-Artikoli 25, 26 u 27 ma japplikawx. B’konsegwenza tad-deroga mill-Artikolu 32, qed tiġi proposta deroga mill-Artikolu 31.

               Iż-żoni ġeografiċi fejn huma meħtieġa derogi huma elenkati fit-test ta’ addattament. Id-derogi temporanji għal dawn iż-żoni elenkati jkopru kemm il-proġetti eżistenti kif ukoll dawk futuri fiż-żoni sa 20 sena minn meta l-gass l-ewwel ġie provdut permezz tal-infrastruttura f’dik iż-żona. Il-ħtieġa għad-derogi se tiġi eżaminata mill-Awtorità Regolatorja Nazzjonali Norveġiża kull ħames snin u n-Norveġja trid tinforma l-Kumitat Konġunt taż-ŻEE u l-Awtorità ta’ Sorveljanza tal-EFTA dwar l-eżitu tar-reviżjoni. Fi żmien perjodu ta’ xahrejn, l-Awtorità ta’ Sorveljanza tal-EFTA tista’ tadotta deċiżjoni li titlob lill-Awtorità Regolatorja Norveġiża biex temenda jew tirtira d-deċiżjoni tagħha. L-Awtorità Regolatorja Norveġiża għandha tikkonforma mad-deċiżjoni tal-Awtorità ta’ Sorveljanza tal-EFTA fi żmien xahar u għandha tinforma lill-Kumitat Konġunt taż-ŻEE u lill-Awtorità ta’ Sorveljanza tal-EFTA b'dan.

               Deskrizzjoni taż-żewġ żoni ġeografikament limitati fin-Norveġja:

               Hordaland: F’Hordaland, il-gass naturali huwa disponibbli għall-użu domestiku fl-impjant ta’ pproċessar upstream f’Kollsnes. Matul l-istatus tan-Norveġja bħala suq emerġenti skont id-Direttiva 2003/55, ġiet żviluppata infrastruttura konnessa ma’ dan il-punt ta’ aċċess mill-impriża tal-gass naturali Gasnor li hija wkoll l-operatur attwali. Ftit klijenti industrijali huma kollegati u jużaw gass naturali għall-operazzjonijiet tagħhom.

               Jæren u Ryfylke: F’Jæren u Ryfylke, l-impriża tal-gass naturali Lyse Neo żviluppat netwerk ta’ distribuzzjoni li jikkonsisti f’620 km ta’ pipelines li jservi lil madwar 1700 klijent. In-netwerk huwa fornut minn gass mill-impjant tal-ipproċessar upstream f’Kårstø u jservi prinċipalment lil klijenti industrijali u lil xi utenti fis-settur tas-servizzi. In-netwerk ta’ distribuzzjoni ġie żviluppat matul il-fażi tan-Norveġja bħala suq emerġenti skont id-Direttiva 2003/55. Lyse Neo huwa l-operatur tan-netwerk.

               Il-Liechtenstein: Il-Liechtenstein attwalment għandu deroga mid-dispożizzjonijiet dwar is-separazzjoni fl-Artikolu 9 tad-Direttiva 2003/55/KE. Dan huwa minħabba l-ispeċifiċitajiet tal-Liechtenstein bħala pajjiż żgħir ħafna, iżda ferm industrijalizzat, b’madwar 36 000 abitant, 14 000 unità domestika u 33 000 post tax-xogħol, iżda wkoll minħabba s-sitwazzjoni speċjali tal-Liechtenstein fis-suq tal-gass.

               Il-Liechtenstein għandu impriża tal-gass unika, LGV, li għandha biss aċċess għal mejn bi pressjoni għolja b’tul ta’ 26 km (imfassal għal 70 bar). L-impriża LGV li tibda minn din il-linja ta’ distribuzzjoni u li tuża n-netwerks lokali tal-pipeline, isservi madwar 4 045 konsumatur finali. L-attività ta’ LGV hija ristretta għall-kummerċ tal-gass u għall-kostruzzjoni ta’ netwerk ta’ mejnijiet peress li l-Liechtenstein m’għandux riżorsi naturali tal-gass.

               Fiċ-ċirkostanzi attwali, is-separazzjoni tal-operatur tas-sistema ta’ trażmissjoni fil-Liechtenstein tkun sproporzjonata, speċjalment meta jitqies l-Artikolu 26(4) tad-Direttiva 2009/73/KE. Skont din id-dispożizzjoni, is-separazzjoni tal-operaturi tas-sistema tad-distribuzzjoni m’għandhiex għalfejn issir jekk ikun hemm inqas minn 100 000 klijent konness. Għalhekk, l-Artikolu 9 tad-Direttiva 2009/73/KE ma għandux japplika għal-Liechtenstein.

               Test ta' adattament propost:

               “Fl-Artikolu 49(4) u (5), il-kelma ‘Kummissjoni’ għall-Istati tal-EFTA, għandha tinqara ‘l-Awtorità ta’ Sorveljanza tal-EFTA’.”

               L-Artikolu 49(5): “Dan li ġej għandu jiżdied mal-Artikolu 49(5):

               ‘Iż-żoni ġeografikament limitati li ġejjin fin-Norveġja għandhom ikunu eżenti mill-Artikoli 24, 31 u 32 għal perjodu massimu ta’ 20 sena wara d-dħul fis-seħħ tad-Deċiżjoni tal-Kumitat Konġunt taż-ŻEE Nru [id-Deċiżjoni preżenti] ta’ [data]:

               (i)Jæren u Ryfylke,

               (ii)Hordaland.

               Il-ħtieġa li titkompla d-deroga għandha tiġi deċiża mill-Awtorità Regolatorja Norveġiża kull ħames snin wara d-dħul fis-seħħ tad-Deċiżjoni tal-Kumitat Konġunt taż-ŻEE Nru [id-Deċiżjoni preżenti] ta’ [data], filwaqt li jitqiesu l-kriterji ta’ dan l-Artikolu. L-Awtorità Regolatorja Norveġiża għandha tinnotifika lill-Kumitat Konġunt taż-ŻEE u lill-Awtorità ta’ Sorveljanza tal-EFTA bid-deċiżjoni tagħha u l-valutazzjoni li hija bbażata fuqha. Fi żmien xahrejn mill-jum li fih tasal id-deċiżjoni, l-Awtorità ta’ Sorveljanza tal-EFTA tista’ tadotta deċiżjoni li titlob lill-Awtorità Regolatorja Norveġiża biex temenda jew tirtira d-deċiżjoni tagħha. Dan il-perjodu jista’ jiġi estiż bil-kunsens kemm tal-Awtorità ta’ Sorveljanza tal-EFTA kif ukoll tal-Awtorità Regolatorja Norveġiża. L-Awtorità Regolatorja Norveġiża għandha tikkonforma mad-deċiżjoni tal-Awtorità ta’ Sorveljanza tal-EFTA fi żmien xahar u għaldaqstant għandha tinforma lill-Kumitat Konġunt taż-ŻEE u lill-Awtorità ta’ Sorveljanza tal-EFTA’.”

               L-Artikolu 49(6): L-Artikolu 49 (6) għandu jinbidel b'dan li ġej: ‘L-Artikolu 9’ ma għandux japplika għal Ċipru, għal-Lussemburgu, għal Malta u/jew għal-Liechtenstein’.”

               Artikolu 51 – il-parteċipazzjoni fil-Kumitat tal-Gass

               Ġustifikazzjoni:

               Bħalissa fil-Ftehim ŻEE, hemm qbil dwar it-test ta’ adattament rigward ir-Regolament preċedenti dwar il-gass transfruntier (ir-Regolament (KE) Nru 1775/2005), li jispeċifika li l-Istati tal-EFTA għandhom ikunu mistiedna jieħdu sehem sħiħ fil-ħidma tal-Kumitat tal-Gass, iżda ma għandux ikollhom id-dritt għall-vot. Billi l-Kumitat stabbilit skont it-Tielet Pakkett se jkollu rwol ekwivalenti għal dak tal-Kumitat tal-Gass preċedenti, it-test attwali ta’ adattament għandu jitkompla għar-Regolament il-ġdid.

               Test ta' adattament propost:

               “Ir-rappreżentanti tal-Istati tal-EFTA għandhom jieħdu sehem sħiħ fil-ħidma tal-Kumitat stabbilit bl-Artikolu 51, iżda ma għandux ikollhom id-dritt għall-vot.”

               Regolament (KE) Nru 715/2009

               Id-deroga għall-Iżlanda

               Ġustifikazzjoni:

               Ma hemmx sorsi ta’ gass naturali fl-Iżlanda, u konsegwentement, ma għandha l-ebda infrastruttura li qed tiġi implimentata għad-distribuzzjoni tagħha. Il-Kummissjoni għalhekk tikkunsidra li n-nuqqas ta’ gass naturali fl-Iżlanda flimkien mal-pożizzjoni ġeografika remota tagħha, li tirrendi kwalunkwe kostruzzjoni ta’ pipeline għalja wisq, jiffurmaw ir-“raġuni ġeografika” kif definita fil-każistika rilevanti tal-Qorti tal-Ġustizzja Ewropea (il-Kawża C-214/98).  L-Iżlanda tista’ għalhekk tiġi eżentata mill-obbligu li tittrasponi r-Regolament (KE) Nru 715/2009 fil-leġiżlazzjoni tagħha.

               Test ta' adattament propost:

               “Dan ir-Regolament ma għandux japplika għall-Iżlanda.”

               2017/0046 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tiġi adottata, f'isem l-Unjoni Ewropea,
                  fil-Kumitat Konġunt taż-ŻEE dwar emenda
                  għall-Anness IV (Enerġija) għall-Ftehim ŻEE

                  (It-Tielet Pakkett dwar l-Enerġija)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, b'mod partikolari l-Artikoli 53(1), 62 u 114 flimkien mal-Artikolu 218(9) tiegħu,

               Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994
                  4
                dwar arranġamenti għall-implimentazzjoni tal-Ftehim dwar iż-Żona Ekonomika Ewropea, u b'mod partikolari l-Artikolu 1(3) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim dwar iż-Żona Ekonomika Ewropea ("il-Ftehim ŻEE") daħal fis-seħħ fl-1 ta' Jannar 1994.

               (2)Skont l-Artikolu 98 tal-Ftehim ŻEE, il-Kumitat Konġunt taż-ŻEE jista’ jiddeċiedi li jemenda, inter alia, l-Anness IV (Enerġija) tal-Ftehim ŻEE.

               (3)Ir-Regolament (KE) Nru 713/2009 tal-Parlament Ewropew u tal-Kunsill
                  5
                irid jiġi inkor porat fil-Ftehim ŻEE.

               (4)Ir-Regolament (KE) Nru 714/2009 tal-Parlament Ewropew u tal-Kunsill
                  6
                irid jiġi inkorporat fil-Ftehim ŻEE.

               (5)Ir-Regolament (KE) Nru 715/2009 tal-Parlament Ewropew u tal-Kunsill
                  7
                irid jiġi inkorporat fil-Ftehim ŻEE.

               (6)Ir-Regolament tal-Kummissjoni (UE) Nru 543/2013
                  8
                 irid jiġi inkorporat fil-Ftehim ŻEE.

               (7)Id-Direttiva 2009/72/KE tal-Parlament Ewropew u tal-Kunsill
                  9
                trid tiġi inkorporata fil-Ftehim ŻEE.

               (8)Id-Direttiva 2009/73/KE tal-Parlament Ewropew u tal-Kunsill
                  10
                trid tiġi inkorporata fil-Ftehim ŻEE.

               (9)Id-Deċiżjoni tal-Kummissjoni 2010/685/UE
                  11
                trid tiġi inkorporata fil-Ftehim ŻEE.

               (10)Id-Deċiżjoni tal-Kummissjoni 2012/490/UE
                  12
                trid tiġi inkorporata fil-Ftehim ŻEE.

               (11)Ir-Regolament (KE) Nru 714/2009 jħassar ir-Regolament (KE) Nru 1228/2003 tal-Parlament Ewropew u tal-Kunsill
                  13
                li hu inkorporat fil-Ftehim u li konsegwentement irid jitħassar skont il-Ftehim ŻEE.

               (12)Ir-Regolament (KE) Nru 715/2009 jħassar ir-Regolament (KE) Nru 1775/2005 tal-Parlament Ewropew u tal-Kunsill
                  14
                li hu inkorporat fil-Ftehim u li konsegwentement irid jitħassar skont il-Ftehim ŻEE.

               (13)Id-Direttiva 2009/72/KE tħassar id-Direttiva 2003/54/KE tal-Parlament Ewropew u tal-Kunsill
                  15
                li hija inkorporata fil-Ftehim ŻEE u li konsegwentement trid titħassar skont il-Ftehim ŻEE.

               (14)Id-Direttiva 2009/73/KE tħassar id-Direttiva 2003/55/KE tal-Parlament Ewropew u tal-Kunsill
                  16
                li hija inkorporata fil-Ftehim ŻEE u li konsegwentement trid titħassar skont il-Ftehim ŻEE.

               (15)Id-Deċiżjoni tal-Kummissjoni 2011/280/UE
                  17
                tħassar id-Deċiżjoni tal-Kummissjoni 2003/796/KE
                  18
                li hi inkorporata fil-Ftehim ŻEE u li konsegwentement trid titħassar taħt il-Ftehim ŻEE.

               (16)Jenħtieġ għalhekk li l-Anness IV (Enerġija) tal-Ftehim ŻEE jiġi emendat skont dan.

               (17)Il-pożizzjoni tal-Unjoni fil-Kumitat Konġunt taż-ŻEE għandha għalhekk tkun ibbażata fuq l-abbozz ta' Deċiżjoni mehmuż,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tiġi adottata, f’isem l-Unjoni, fil-Kumitat Konġunt taż-ŻEE dwar l-emenda proposta għall-Anness IV (Enerġija) tal-Ftehim ŻEE, għandha tkun imsejsa fuq l-abbozz ta’ Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L 305, 30.11.1994, p. 6-8.

                     (2)
                  minn hawn ’il quddiem imsejħa “l-Aġenzija”

                     (3)
                  Ara paġna 16 ta’ din in-Nota ta’ Spjegazzjoni għal aktar spjegazzjonijiet dwar l-Artikolu 49.

                     (4)
                  ĠU L 305, 30.11.1994, p. 6-8.

                     (5)
                  Ir-Regolament (KE) Nru 713/2009 tal-Parlament Ewropew u tal-Kunsill tat-13 ta' Lulju 2009 li jistabbilixxi Aġenzija għall-Kooperazzjoni tar-Regolaturi tal-Enerġija (ĠU L 211, 14.8.2009, p. 1).

                     (6)
                  Ir-Regolament (KE) 714/2009 tal-Parlament Ewropew u tal-Kunsill tat-13 ta’ Lulju 2009 dwar kondizzjonijiet għall-aċċess għan-netwerks għall-bdil bejn il-fruntieri fl-elettriku u li jħassar ir-Regolament (KE) Nru 1228/2003 (ĠU L 211, 14.8.2009, p. 15).

                     (7)
                  Ir-Regolament (KE) Nru 715/2009 tal-Parlament Ewropew u tal-Kunsill tat-13 ta' Lulju 2009 dwar il-kondizzjonijiet għall-aċċess għan-netwerks ta' trażmissjoni tal-gass naturali u li jħassar ir-Regolament (KE) Nru 1775/2005 (ĠU L 211, 14.8.2009, p. 36 kif korrett mill-ĠU L 229, 1.9.2009, p. 29 u ĠU L 309, 24.11.2009, p. 87).

                     (8)
                  Ir-Regolament tal-Kummissjoni (UE) Nru 543/2013 tal-14 ta' Ġunju 2013 dwar is-sottomissjoni u l-pubblikazzjoni ta' dejta fis-swieq tal-elettriku u li jemenda l-Anness I tar-Regolament (KE) Nru 714/2009 tal-Parlament Ewropew u tal-Kunsill, (ĠU L 163, 15.6.2013, p. 1).

                     (9)
                  Id-Direttiva 2009/72/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE (ĠU L 211, 14.8.2009, p. 55).

                     (10)
                  Id-Direttiva 2009/73/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern tal-gass naturali u li tħassar id-Direttiva 2003/55/KE (ĠU L 211, 14.8.2009, p. 94).

                     (11)
                  Id-Deċiżjoni tal-Kummissjoni 2010/685/UE tal-10 ta' Novembru 2010 li temenda l-Kapitolu 3 tal-Anness I għar-Regolament (KE) Nru 715/2009 tal-Parlament Ewropew u tal-Kunsill dwar il-kondizzjonijiet għall-aċċess għan-netwerks ta' trażmissjoni tal-gass naturali (ĠU L 293, 11.11.2010, p. 67).

                     (12)
                  Id-Deċiżjoni tal-Kummissjoni 2012/490/UE tal-24 ta' Awwissu 2012 dwar l-emenda għall-Anness I tar-Regolament (KE) Nru 715/2009 tal-Parlament Ewropew u tal-Kunsill dwar il-kondizzjonijiet għall-aċċess għan-netwerks ta' trażmissjoni tal-gass naturali, (ĠU L 231, 28.8.2012, p. 16).

                     (13)
                  Ir-Regolament (KE) Nru 1228/2003 tal-Parlament Ewropew u tal-Kunsill tas-26 ta’ Ġunju 2003 dwar kondizzjonijiet għall-aċċess għan-networks għall-bdil bejn il-fruntieri fl-elettriku,  (ĠU L 176, 15.7.2003, p. 1).

                     (14)
                  Ir-Regolament (KE) 1775/2005 tal-Parlament Ewropew u tal-Kunsill tat-28 ta’ Settembru 2005 dwar il-kondizzjonijiet għall-aċċess għan-netwerks ta’ trażmissjoni tal-gass naturali (ĠU L 289, 3.11.2005, p. 1).

                     (15)
                  Id-Direttiva 2003/54/KE tal-Parlament Ewropew u tal-Kunsill tas-26 ta' Ġunju 2003 dwar ir-regoli komuni għas-suq intern fil-qasam tal-elettriku u li tħassar id-Direttiva 96/92/KE - Stqarrijiet magħmula rigward id-dekummissjonar u l-attivitajiet ta’ immaniġġjar tal-iskart, (ĠU L 176, 15.7.2003, p. 37).

                     (16)
                  Id-Direttiva 2003/55/KE tal-Parlament Ewropew u tal-Kunsill tas-26 ta’ Ġunju 2003, rigward regoli komuni għas-suq intern fil-gass naturali u li tħassar id-Direttiva 98/30/KE (ĠU L 176, 15.7.2003, p. 57).

                     (17)
                  Id-Deċiżjoni tal-Kummissjoni tas-16 ta’ Mejju 2011 dwar it-tħassir tad-Deċiżjoni 2003/796/KE dwar it-twaqqif tal-Grupp Ewropew Regolatorju għall-Elettriku u l-Gass, (ĠU L 129, 17.5.2011, p. 14).

                     (18)
                  Id-Deċiżjoni tal-Kummissjoni tal-11 ta’ Novembru 2003 dwar it-twaqqif tal-Grupp Ewropew tar-Regolaturi għall-Elettriku u l-Gass, (ĠU L 296, 14.11.2003, p. 34).

    ---documentbreak---

               IL-KUMMISSJONI EWROPEA
            Brussell, 3.3.2017
            COM(2017) 110 final
            ANNESS
            tal-Proposta għal Deċiżjoni tal-Kunsilldwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda għall-Anness IV (Enerġija) għall-Ftehim ŻEE(It-Tielet Pakkett dwar l-Enerġija)

               ANNESS
               DEĊIŻJONI TAL-KUMITAT KONĠUNT TAŻ-ŻEE
               Nru […]
               ta' […]
               li temenda l-Anness IV (Enerġija) tal-Ftehim ŻEE

               IL-KUMITAT KONĠUNT TAŻ-ŻEE,

               Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b’mod partikolari l-Artikolu 98 tiegħu,

               Billi:

               (1)Ir-Regolament (KE) Nru 713/2009 tal-Parlament Ewropew u tal-Kunsill tat-13 ta’ Lulju 2009 li jistabbilixxi Aġenzija għall-Koperazzjoni tar-Regolaturi tal-Enerġija
                  1
                jrid jiġi inkorporat fil-Ftehim ŻEE.

               (2)Ir-Regolament (KE) Nru 714/2009 tal-Parlament Ewropew u tal-Kunsill tat-13 ta’ Lulju 2009 dwar kondizzjonijiet għall-aċċess għan-netwerks għall-bdil bejn il-fruntieri fl-elettriku u li jħassar ir-Regolament (KE) Nru 1228/2003
                  2
                jrid jiġi inkorporat fil-Ftehim ŻEE.

               (3)Ir-Regolament (KE) Nru 715/2009 tal-Parlament Ewropew u tal-Kunsill tat-13 ta' Lulju 2009 dwar il-kondizzjonijiet għall-aċċess għan-netwerks ta' trażmissjoni tal-gass naturali u li jħassar ir-Regolament (KE) Nru 1775/2005
                  3
               , kif ikkoreġut mill-ĠU L 229, 1.9.2009, p. 29 u l-ĠU L 309, 24.11.2009, p.87, irid jiġi inkorporat fil-Ftehim ŻEE.

               (4)Ir-Regolament tal-Kummissjoni (UE) Nru 543/2013 tal-14 ta’ Ġunju 2013 dwar is-sottomissjoni u l-pubblikazzjoni ta’ data (dejta) fis-swieq tal-elettriku u li jemenda l-Anness I tar-Regolament (KE) Nru 714/2009 tal-Parlament Ewropew u tal-Kunsill
                  4
                irid jiġi inkorporat fil-Ftehim ŻEE.

               (5)Id-Direttiva 2009/72/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE
                  5
                trid tiġi inkorporata fil-Ftehim ŻEE.

               (6)Id-Direttiva 2009/73/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern tal-gass naturali u li tħassar id-Direttiva 2003/55/KE
                  6
                trid tiġi inkorporata fil-Ftehim ŻEE.

               (7)Id-Deċiżjoni tal-Kummissjoni 2010/685/UE tal-10 ta’ Novembru 2010 li temenda l-Kapitolu 3 tal-Anness I għar-Regolament (KE) Nru 715/2009 tal-Parlament Ewropew u tal-Kunsill dwar il-kundizzjonijiet għall-aċċess għan-netwerks ta’ trażmissjoni tal-gass naturali
                  7
                trid tiġi inkorporata fil-Ftehim ŻEE.

               (8)Id-Deċiżjoni tal-Kummissjoni 2012/490/UE tal-24 ta' Awwissu 2012 dwar l-emenda għall-Anness I tar-Regolament (KE) Nru 715/2009 tal-Parlament Ewropew u tal-Kunsill dwar il-kondizzjonijiet għall-aċċess għan-netwerks ta' trażmissjoni tal-gass naturali
                  8
                trid tiġi inkorporata fil-Ftehim ŻEE.

               (9)Ir-Regolament (KE) Nru 714/2009 jħassar ir-Regolament (KE) Nru 1228/2003 tal-Parlament Ewropew u tal-Kunsill
                  9
                li hu inkorporat fil-Ftehim u li konsegwentement irid jitħassar skont il-Ftehim ŻEE.

               (10)Ir-Regolament (KE) Nru 715/2009 iħassar ir-Regolament (KE) Nru 1775/2005 tal-Parlament Ewropew u tal-Kunsill
                  10
                li hu inkorporat fil-Ftehim u li konsegwentement irid jitħassar skont il-Ftehim ŻEE.

               (11)Id-Direttiva 2009/72/KE tħassar id-Direttiva 2003/54/KE tal-Parlament Ewropew u tal-Kunsill
                  11
                li hija inkorporata fil-Ftehim ŻEE u li konsegwentement trid titħassar skont il-Ftehim ŻEE.

               (12)Id-Direttiva 2009/73/KE tħassar id-Direttiva 2003/55/KE tal-Parlament Ewropew u tal-Kunsill
                  12
                li hija inkorporata fil-Ftehim ŻEE u li konsegwentement trid titħassar skont il-Ftehim ŻEE.

               (13)Id-Deċiżjoni tal-Kummissjoni 2011/280/UE
                  13
                tħassar id-Deċiżjoni tal-Kummissjoni 2003/796/KE
                  14
                li hi inkorporata fil-Ftehim ŻEE u li konsegwentement trid titħassar taħt il-Ftehim ŻEE.

               (14)L-operaturi tas-sistema ta’ trażmissjoni tal-Istati tal-EFTA ma għandhomx jitqiesu bħala operaturi tal-pajjiżi terzi għall-iskop tan-Netwerk Ewropew għall-Operaturi tas-Sistema ta’ Trażmissjoni (ENTSO) tal-Elettriku u n-Netwerk Ewropew għall-Operaturi tas-Sistema ta’ Trażmissjoni tal-Gass.

               (15)Għalhekk, l-Anness IV tal-Ftehim ŻEE jenħtieġ li jiġi emendat skont dan,

               ADOTTA DIN ID-DEĊIŻJONI:

               Artikolu 1

               L-Anness IV tal-Ftehim ŻEE għandu jiġi emendat kif ġej:

               1.It-test tal-punt 20 (ir-Regolament (KE) Nru 1228/2003 tal-Parlament Ewropew u tal-Kunsill) jinbidel b’dan li ġej:

               “32009 R 0714: Ir-Regolament (KE) Nru 714/2009 tal-Parlament Ewropew u tal-Kunsill tat-13 ta’ Lulju 2009 dwar kondizzjonijiet għall-aċċess għan-networks għall-bdil bejn il-fruntieri fl-elettriku u li jħassar ir-Regolament (KE) Nru 1228/2003 (ĠU L 211, 14.8.2009, p. 15), kif emendat bi:

               –32013 R 0543: Ir-Regolament tal-Kummissjoni (UE) Nru 543/2013 tal-14 ta' Ġunju 2013 (ĠU L 163, 15.6.2013, p. 1).

               Id-dispożizzjonijiet tar-Regolament għandhom, għall-finijiet ta’ dan il-Ftehim, jinqraw bl-adattamenti li ġejjin:

               (a)Fl-Artikolu 3(3) u 15(6), il-kelma “Kummissjoni” għall-Istati tal-EFTA, għandha tinqara "l-Awtorità ta’ Sorveljanza tal-EFTA”.

               (b)Id-dispożizzjonijiet li jikkonċernaw deċiżjonijiet vinkolanti tal-Aġenzija, kif imsemmi fl-Artikolu 17(5), għandhom jinbidlu bid-dispożizzjonijiet li ġejjin f’każijiet li jinvolvu Stat tal-EFTA:

               “(i)F’każijiet li jinvolvu Stat wieħed jew aktar tal-EFTA, l-Awtorità ta’ Sorveljanza tal-EFTA għandha tadotta deċiżjoni indirizzata lill-awtoritajiet regolatorji nazzjonali tal-Istat(i) tal-EFTA kkonċernat(i).

               (ii)L-Aġenzija għandu jkollha d-dritt li tieħu sehem sħiħ fil-ħidma tal-Awtorità ta' Sorveljanza tal-EFTA u l-entitajiet preparatorji tagħha, meta l-Awtorità ta' Sorveljanza tal-EFTA twettaq, fir-rigward tal-Istati tal-EFTA, il-funzjonijiet tal-Aġenzija kif previst f’dan il-Ftehim, iżda ma għandux ikollha d-dritt tal-vot.

               (iii)L-Awtorità ta’ Sorveljanza tal-EFTA għandu jkollha d-dritt li tieħu sehem sħiħ fil-ħidma tal-Aġenzija u fl-entitajiet preparatorji tagħha, iżda ma għandux ikollha d-dritt tal-vot.

               (iv)L-Aġenzija u l-Awtorità ta’ Sorveljanza tal-EFTA għandhom jikkooperaw mill-qrib meta jadottaw deċiżjonijiet, opinjonijiet u rakkomandazzjonijiet.

               Id-Deċiżjonijiet tal-Awtorità ta' Sorveljanza tal-EFTA għandhom jiġu adottati mingħajr dewmien żejjed abbażi ta' abbozzi mħejjija mill-Aġenzija fuq inizjattiva tagħha stess jew fuq it-talba tal-Awtorità ta' Sorveljanza tal-EFTA.

               Meta tkun qed tħejji abbozz għall-Awtorità ta’ Sorveljanza tal-EFTA skont dan ir-Regolament, l-Aġenzija għandha tinforma lill-Awtorità ta’ Sorveljanza tal-EFTA. Din tal-aħħar għandha tistabbilixxi limitu ta’ żmien li fih l-awtoritajiet regolatorji nazzjonali tal-Istati tal-EFTA għandhom ikunu jistgħu jesprimu l-fehmiet tagħhom dwar il-kwistjoni, b’kunsiderazzjoni sħiħa tal-urġenza, tal-kumplessità u tal-konsegwenzi potenzjali tal-kwistjoni.

               L-awtoritajiet regolatorji nazzjonali tal-Istati tal-EFTA jistgħu jitolbu lill-Awtorità ta’ Sorveljanza tal-EFTA sabiex terġa’ tikkunsidra d-deċiżjoni tagħha. L-Awtorità ta' Sorveljanza tal-EFTA għandha tgħaddi din it-talba lill-Aġenzja. F’dan il-każ l-Aġenzija għandha tikkunsidra li tħejji abbozz ġdid għall-Awtorità ta’ Sorveljanza tal-EFTA u li twieġeb mingħajr dewmien żejjed.

               Fejn l-Aġenzija temenda, tissospendi jew tirtira kwalunkwe deċiżjoni parallela mad-deċiżjoni adottata mill-Awtorità ta' Sorveljanza tal-EFTA, l-Aġenzija għandha tħejji abbozz għall-istess skop għall-Awtorità ta' Sorveljanza tal-EFTA bla dewmien żejjed.

               (v)F'każ ta' nuqqas ta' qbil bejn l-Aġenzija u l-Awtorità ta' Sorveljanza tal-EFTA dwar l-amministrazzjoni ta’ dawn id-dispożizzjonijiet, id-Direttur tal-Aġenzija u l-Kulleġġ tal-Awtorità ta' Sorveljanza tal-EFTA għandhom, filwaqt li jikkunsidraw l-urġenza tal-kwistjoni, isejħu laqgħa mingħajr dewmien żejjed sabiex jilħqu kunsens. Meta tali kunsens ma jintlaħaqx, id-Direttur tal-Aġenzija jew il-Kulleġġ tal-Awtorità ta' Sorveljanza tal-EFTA jistgħu jitolbu lill-Partijiet Kontraenti sabiex jirreferu l-kwistjoni lill-Kumitat Konġunt taż-ŻEE li għandu jindirizzaha skont l-Artikolu 111 ta' dan il-Ftehim li għandu japplika mutatis mutandis. F'konformità mal-Artikolu 2 tad-Deċiżjoni tal-Kumitat Konġunt taż-ŻEE Nru 1/94 tat-8 ta' Frar 1994 li tadotta r-Regoli ta' Proċedura tal-Kumitat Konġunt taż-ŻEE
                  15
               , Parti Kontraenti tista' titlob minnufih l-organizzazzjoni ta' laqgħat f'ċirkustanzi ta' urġenza. Minkejja dak kollu li hemm f'dan il-paragrafu, Parti Kontraenti tista' f'kull ħin tirreferi l-kwistjoni lill-Kumitat Konġunt taż-ŻEE fuq inizjattiva tagħha stess skont l-Artikoli 5 jew 111 ta' dan il-Ftehim.

               (vi)Jistgħu jinbdew proċedimenti quddiem il-Qorti tal-EFTA mill-Istati tal-EFTA jew minn kull persuna fiżika jew ġuridika f’konformità mal-Artikoli 36 u 37 tal-Ftehim dwar is-Sorveljanza u l-Qorti kontra l-Awtorità ta’ Sorveljanza tal-EFTA.”

               (c)Dan li ġej għandu jiżdied mal-Artikolu 20:

               “Għall-Istati tal-EFTA, talba mill-Kummissjoni dwar l-informazzjoni msemmija fl-Artikolu 20(2) u 20(5) għandha ssir mill-Awtorità ta’ Sorveljanza tal-EFTA lill-impriża kkonċernata.”

               (d)Dan li ġej għandu jiżdied mal-Artikolu 22(2):

               “Għall-impriżi kkonċernati fl-Istati tal-EFTA, il-kompiti fl-Artikolu 22(2) għandhom jitwettqu mill-Awtorità ta’ Sorveljanza tal-EFTA.”

               (e)Dan li ġej għandu jiżdied mal-Artikolu 23:

               “Ir-rappreżentanti tal-Istati tal-EFTA għandhom jieħdu sehem sħiħ fil-ħidma tal-Kumitat imsemmi fl-Artikolu 23, iżda ma għandux ikollhom id-dritt tal-vot.”

               2.It-test ta’ punt 22 (id-Direttiva 2003/54/KE tal-Parlament Ewropew u tal-Kunsill) qed jinbidel b’dan li ġej:

               “32009 L 0072: Id-Direttiva 2009/72/KE tal-Parlament Ewropew u tal-Kunsill tat-13 ta' Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE (ĠU L 211, 14.8.2009, p. 55).

               Għall-finijiet ta' dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

               (a)Ir-referenzi għad-dispożizzjonijiet tat-Trattat għandhom ikunu interpretati bħala referenzi għad-dispożizzjonijiet korrispondenti tal-Ftehim.

               (b)Din id-Direttiva ma għandhiex tapplika għal kejbils tal-elettriku u għal faċilitajiet relatati minn punt ta’ konnessjoni fuq l-art għal l-faċilitajiet għall-produzzjoni ta’ taż-żejt mhux maħdum.

               (c)L-Artikolu 7(2)(j) ma għandux japplika għall-Istati tal-EFTA.

               (d)L-Artikolu 9(1) għandu japplika għall-Istati tal-EFTA minn sena wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru [din id-Deċiżjoni] ta’ [data].

               (e)Fl-Artikolu 10(7), il-kelma “Kummissjoni” għall-Istati tal-EFTA, għandha tinqara “l-Awtorità ta’ Sorveljanza tal-EFTA”.

               (f)L-Artikolu 11(3)(b), 11(5)(b) u 11(7) ma għandux japplika għall-Istati tal-EFTA.

               (g)Fl-Artikolu 37(1)(d), il-kliem “l-Aġenzija” għandhom jinbidlu bil-kliem “l-Awtorità ta' Sorveljanza tal-EFTA”.

               (h)L-Artikolu 37(1)(s) ma għandux japplika għall-Istati tal-EFTA.

               (i)Fl-Artikolu 40(1), il-kelma “Kummissjoni” għall-Istati tal-EFTA, għandha tinqara ‘l-Awtorità ta’ Sorveljanza tal-EFTA’.”

               (j)L-Artikolu 44 (2) għandu jinbidel b'dan li ġej:

               “L-Artikolu 9 ma għandux japplika għal Ċipru, għal-Lussemburgu, għal Malta, għal-Liechtenstein u/jew għall-Iżlanda. Barra minn hekk l-Artikoli 26, 32 u 33 ma għandhomx japplikaw għal Malta.

               Jekk l-Iżlanda tista’ turi, wara li din id-Deċiżjoni tkun daħlet fis-seħħ, li hemm problemi sostanzjali għall-operazzjoni tas-sistemi tagħha, hija tista’ tapplika għal derogi mill-Artikoli 26, 32 u 33, li jistgħu jiġu mogħtija lilha mill-Awtorità ta’ Sorveljanza tal-EFTA. L-Awtorità ta’ Sorveljanza tal-EFTA għandha tinforma lill-Istati tal-EFTA u lill-Kummissjoni dwar dawk l-applikazzjonijiet qabel tieħu xi deċiżjoni, waqt li turi rispett lejn il-kunfidenzjalità. Din id-Deċiżjoni għandha tiġi ppubblikata fis-Suppliment taż-ŻEE ta' Il-Ġurnal Uffiċjali tal-Unjoni Ewropea.”

               (k)Ir-rappreżentanti tal-Istati tal-EFTA għandhom jieħdu sehem sħiħ fil-ħidma tal-Kumitat stabbilit bl-Artikolu 46, iżda ma għandux ikollhom id-dritt tal-vot.”

               3.It-test ta’ punt 23 (id-Direttiva 2003/55/KE tal-Parlament Ewropew u tal-Kunsill) qed jinbidel b’dan li ġej:

               “32009 L 0073: Id-Direttiva 2009/73/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern tal-gass naturali u li tħassar id-Direttiva 2003/55/KE (ĠU L 211, 14.8.2009, p. 94).

               Għall-finijiet ta' dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

               (a)Ir-referenzi għad-dispożizzjonijiet tat-Trattat għandhom ikunu interpretati bħala referenzi għad-dispożizzjonijiet korrispondenti tal-Ftehim.

               (b)Din id-Direttiva ma għandhiex tapplika għall-Iżlanda.

               (c)Dan li ġej għandu jiżdied mal-Artikolu 2(11):

               “‘Il-faċilità ta’ gass naturali likwifikat (LNG)’ ma għandhiex tinkludi faċilitajiet għal-likwifikazzjoni tal-gass naturali li sseħħ bħala parti minn proġett tal-produzzjoni taż-żejt jew tal-gass lil hinn mix-xtut, bħal pereżempju l-faċilità Melkøya.”

               (d)Dan li ġej għandu jiżdied mal-Artikolu 2(12):

               “‘Operatur tas-sistema tal-LNG’ ma għandux jinkludi l-operaturi ta’ faċilitajiet għal-likwifikazzjoni tal-gass naturali li sseħħ bħala parti minn proġett tal-produzzjoni taż-żejt jew tal-gass lil hinn mix-xtut, bħal pereżempju l-faċilità Melkøya.”

               (e)L-Artikolu 6 ma għandux japplika għall-Istati tal-EFTA.

               (f)Fl-Artikolu 10(7) il-kelma “Kummissjoni”, għall-Istati tal-EFTA, għandha tinqara ‘l-Awtorità ta’ Sorveljanza tal-EFTA’.”

               (g)L-Artikolu 11(3)(b), 11(5)(b) u 11(7) ma għandux japplika għall-Istati tal-EFTA.

               (h)Id-dispożizzjonijiet li jikkonċernaw deċiżjonijiet vinkolanti tal-Aġenzija, kif imsemmi fl-Artikolu 36(4), it-tielet subparagrafu, għandhom jinbidlu bid-dispożizzjonijiet li ġejjin f’każijiet li jinvolvu Stat tal-EFTA:

               “(i)F’każijiet li jinvolvu Stat wieħed jew aktar tal-EFTA, l-Awtorità ta’ Sorveljanza tal-EFTA għandha tadotta deċiżjoni indirizzata lill-awtoritajiet regolatorji nazzjonali tal-Istat(i) tal-EFTA kkonċernat(i).

               (ii)L-Aġenzija għandu jkollha d-dritt li tieħu sehem sħiħ fil-ħidma tal-Awtorità ta' Sorveljanza tal-EFTA u l-entitajiet preparatorji tagħha, meta l-Awtorità ta' Sorveljanza tal-EFTA twettaq, fir-rigward tal-Istati tal-EFTA, il-funzjonijiet tal-Aġenzija kif previst f’dan il-Ftehim, iżda ma għandux ikollha d-dritt tal-vot.

               (iii)L-Awtorità ta’ Sorveljanza tal-EFTA għandu jkollha d-dritt li tieħu sehem sħiħ fil-ħidma tal-Aġenzija u fl-entitajiet preparatorji tagħha, iżda ma għandux ikollha d-dritt tal-vot.

               (iv)L-Aġenzija u l-Awtorità ta’ Sorveljanza tal-EFTA għandhom jikkooperaw mill-qrib meta jadottaw deċiżjonijiet, opinjonijiet u rakkomandazzjonijiet.

               Id-Deċiżjonijiet tal-Awtorità ta' Sorveljanza tal-EFTA għandhom jiġu adottati mingħajr dewmien żejjed abbażi ta' abbozzi mħejjija mill-Aġenzija fuq inizjattiva tagħha stess jew fuq it-talba tal-Awtorità ta' Sorveljanza tal-EFTA.

               Meta tkun qed tħejji abbozz għall-Awtorità ta’ Sorveljanza tal-EFTA skont din id-Direttiva, l-Aġenzija għandha tinforma lill-Awtorità ta’ Sorveljanza tal-EFTA. Din tal-aħħar għandha tistabbilixxi limitu ta’ żmien li fih l-awtoritajiet regolatorji nazzjonali tal-Istati tal-EFTA għandhom ikunu jistgħu jesprimu l-fehmiet tagħhom dwar il-kwistjoni, b’kunsiderazzjoni sħiħa tal-urġenza, tal-kumplessità u tal-konsegwenzi potenzjali tal-kwistjoni.

               L-awtoritajiet regolatorji nazzjonali tal-Istati tal-EFTA jistgħu jitolbu lill-Awtorità ta’ Sorveljanza tal-EFTA sabiex terġa’ tikkunsidra d-deċiżjoni tagħha. L-Awtorità ta' Sorveljanza tal-EFTA għandha tgħaddi din it-talba lill-Aġenzja. F’dan il-każ l-Aġenzija għandha tikkunsidra li tħejji abbozz ġdid għall-Awtorità ta’ Sorveljanza tal-EFTA u li twieġeb mingħajr dewmien żejjed.

               Fejn l-Aġenzija temenda, tissospendi jew tirtira kwalunkwe deċiżjoni parallela mad-deċiżjoni adottata mill-Awtorità ta' Sorveljanza tal-EFTA, l-Aġenzija għandha tħejji abbozz għall-istess skop għall-Awtorità ta' Sorveljanza tal-EFTA bla dewmien żejjed.

               (v)F'każ ta' nuqqas ta' qbil bejn l-Aġenzija u l-Awtorità ta' Sorveljanza tal-EFTA dwar l-amministrazzjoni ta’ dawn id-dispożizzjonijiet, id-Direttur tal-Aġenzija u l-Kulleġġ tal-Awtorità ta' Sorveljanza tal-EFTA għandhom, filwaqt li jikkunsidraw l-urġenza tal-kwistjoni, isejħu laqgħa mingħajr dewmien żejjed sabiex jilħqu kunsens. Meta tali kunsens ma jintlaħaqx, id-Direttur tal-Aġenzija jew il-Kulleġġ tal-Awtorità ta' Sorveljanza tal-EFTA jistgħu jitolbu lill-Partijiet Kontraenti sabiex jirreferu l-kwistjoni lill-Kumitat Konġunt taż-ŻEE li għandu jindirizzaha skont l-Artikolu 111 ta' dan il-Ftehim li għandu japplika mutatis mutandis. F'konformità mal-Artikolu 2 tad-Deċiżjoni tal-Kumitat Konġunt taż-ŻEE Nru 1/94 tat-8 ta' Frar 1994 li tadotta r-Regoli ta' Proċedura tal-Kumitat Konġunt taż-ŻEE
                  16
               , Parti Kontraenti tista' titlob minnufih l-organizzazzjoni ta' laqgħat f'ċirkustanzi ta' urġenza. Minkejja dak kollu li hemm f'dan il-paragrafu, Parti Kontraenti tista' f'kull ħin tirreferi l-kwistjoni lill-Kumitat Konġunt taż-ŻEE fuq inizjattiva tagħha stess skont l-Artikoli 5 jew 111 ta' dan il-Ftehim.

               (vi)Jistgħu jinbdew proċedimenti quddiem il-Qorti tal-EFTA mill-Istati tal-EFTA jew minn kull persuna fiżika jew ġuridika f’konformità mal-Artikoli 36 u 37 tal-Ftehim dwar is-Sorveljanza u l-Qorti kontra l-Awtorità ta’ Sorveljanza tal-EFTA.”

               (i)Fl-Artikolu 36(8) u (9), il-kelma “Kummissjoni” għall-Istati tal-EFTA, għandha tinqara ‘l-Awtorità ta’ Sorveljanza tal-EFTA”.

               (j)Fl-Artikolu 41(1)(d), il-kliem “l-Aġenzija” għandhom jinbidlu bil-kliem “l-Awtorità ta' Sorveljanza tal-EFTA”.

               (k)Fl-Artikolu 44(1) u l-Artikolu 49(4) u (5), il-kelma “Kummissjoni”, għall-Istati tal-EFTA, għandha tinqara “l-Awtorità ta’ Sorveljanza tal-EFTA”.

               (l)Dan li ġej għandu jiżdied mal-Artikolu 49(5):

               “Dawn iż-żoni ġeografikament limitati fin-Norveġja li ġejjin għandhom ikunu eżenti mill-Artikoli 24, 31 u 32 għal perjodu massimu ta’ 20 sena wara d-dħul fis-seħħ tad-Deċiżjoni tal-Kumitat Konġunt taż-ŻEE Nru [din id-Deċiżjoni] ta’ [data]:

               (i)Jæren u Ryfylke,

               (ii)Hordaland.

               Il-ħtieġa li titkompla d-deroga għandha tiġi deċiża mill-Awtorità Regolatorja Norveġiża kull ħames snin wara d-dħul fis-seħħ tad-Deċiżjoni tal-Kumitat Konġunt taż-ŻEE Nru [id-Deċiżjoni preżenti] ta’ [data], filwaqt li jitqiesu l-kriterji ta’ dan l-Artikolu. L-Awtorità Regolatorja Norveġiża għandha tinnotifika lill-Kumitat Konġunt taż-ŻEE u lill-Awtorità ta’ Sorveljanza tal-EFTA bid-deċiżjoni tagħha u l-valutazzjoni li hija bbażata fuqha. Fi żmien xahrejn mill-jum li fih tasal id-deċiżjoni, l-Awtorità ta’ Sorveljanza tal-EFTA tista’ tadotta deċiżjoni li titlob lill-Awtorità Regolatorja Norveġiża biex temenda jew tirtira d-deċiżjoni tagħha. Dan il-perjodu jista’ jiġi estiż bil-kunsens kemm tal-Awtorità ta’ Sorveljanza tal-EFTA kif ukoll tal-Awtorità Regolatorja Norveġiża. L-Awtorità Regolatorja Norveġiża għandha tikkonforma mad-deċiżjoni tal-Awtorità ta’ Sorveljanza tal-EFTA fi żmien xahar, u għandha tinforma lill-Kumitat Konġunt taż-ŻEE u lill-Awtorità ta’ Sorveljanza tal-EFTA skont dan.”

               (m)L-Artikolu 49 (6) għandu jinbidel b'dan li ġej:

               “L-Artikolu 9 ma għandux japplika għal Ċipru, għal-Lussemburgu, għal Malta u/jew għal-Liechtenstein.”

               (n)Ir-rappreżentanti tal-Istati tal-EFTA għandhom jieħdu sehem sħiħ fil-ħidma tal-Kumitat stabbilit bl-Artikolu 51, iżda ma għandux ikollhom id-dritt tal-vot.”

               4.It-test tal-punt 27 (ir-Regolament (KE) Nru 1775/2005 tal-Parlament Ewropew u tal-Kunsill) jinbidel b’dan li ġej:

               “32009 R 0715: Ir-Regolament (KE) Nru 715/2009 tal-Parlament Ewropew u tal-Kunsill tat-13 ta' Lulju 2009 dwar il-kondizzjonijiet għall-aċċess għan-netwerks ta' trażmissjoni tal-gass naturali u li jħassar ir-Regolament (KE) Nru 1775/2005 (ĠU L 211, 14.8.2009, p. 36), kif ikkoreġut mill-ĠU L 229, 1.9.2009, p. 29 u l-ĠU L 309, 24.11.2009, p. 87, kif emendat bi:

               -32010 D 0685: Id-Deċiżjoni tal-Kummissjoni 2010/685/UE tal-10 ta' Novembru 2010 (ĠU L 293, 11.11.2010, p. 67),

               -32012 D 0490: Id-Deċiżjoni tal-Kummissjoni 2012/490/UE tal-24 ta' Awwissu 2012 (ĠU L 231, 28.8.2012, p. 16).

               Id-dispożizzjonijiet tar-Regolament għandhom, għall-finijiet ta’ dan il-Ftehim, jinqraw bl-adattamenti li ġejjin:

               (a)Dan ir-Regolament ma għandux japplika għall-Iżlanda.

               (b)“Fl-Artikolu 3(3) u l-Artikolu 20 il-kelma “Kummissjoni” għall-Istati tal-EFTA, għandha tinqara “l-Awtorità ta’ Sorveljanza tal-EFTA”.

               (c)Ir-rappreżentanti tal-Istati tal-EFTA għandhom jieħdu sehem sħiħ fil-ħidma tal-Kumitat stabbilit bl-Artikolu 28, iżda ma għandux ikollhom id-dritt tal-vot.”

               (d)“Fl-Artikolu 30, il-kelma “Kummissjoni” għall-Istati tal-EFTA, għandha tinqara “l-Awtorità ta’ Sorveljanza tal-EFTA”.

               5.Il-punt li ġej qed jiddaħħal wara l-punt 45 (id-Deċiżjoni tal-Kummissjoni 2011/13/UE):

               “4632009 R 0713: Ir-Regolament (KE) Nru 713/2009 tal-Parlament Ewropew u tal-Kunsill tat-13 ta' Lulju 2009 li jistabbilixxi Aġenzija għall-Kooperazzjoni tar-Regolaturi tal-Enerġija (ĠU L 211, 14.8.2009, p. 1).

               Id-dispożizzjonijiet tar-Regolament għandhom, għall-finijiet ta’ dan il-Ftehim, jinqraw bl-adattamenti li ġejjin:

               (a)L-awtoritajiet regolatorji nazzjonali tal-Istati tal-EFTA għandhom jieħdu sehem sħiħ fil-ħidma tal-Aġenzija għall-Kooperazzjoni tar-Regolaturi tal-Enerġija, minn hawn ’il quddiem imsejħa “l-Aġenzija”, kif ukoll il-korpi preparatorji kollha, inklużi l-gruppi ta’ ħidma, il-kumitati u t-task forces tal-Aġenzija, il-Bord Amministrattiv u l-Bord tar-Regolaturi iżda mingħajr id-dritt tal-vot.

               (b)Minkejja d-dispożizzjonijiet tal-Protokoll 1 għall-Ftehim, il-kliem “Stat(i) Membru/i” fir-Regolament jinftiehmu, b'żieda mat-tifsira tagħhom fir-Regolament, bħala l-Istati tal-EFTA.

               (c)Fir-rigward tal-Istati tal-EFTA, skont kif u meta xieraq, l-Aġenzija għandha tassisti lill-Awtorità ta' Sorveljanza tal-EFTA jew lill-Kumitat Permanenti, skont il-każ, fil-qadi tal-kompiti rispettivi tagħhom.

               (d)Id-dispożizzjonijiet li jikkonċernaw deċiżjonijiet vinkolanti tal-Aġenzija, kif imsemmi fl-Artikoli 7, 8 u 9, għandhom jinbidlu bid-dispożizzjonijiet li ġejjin f’każijiet li jinvolvu Stat tal-EFTA:

               (i)F’każijiet li jinvolvu Stat wieħed jew aktar tal-EFTA, l-Awtorità ta’ Sorveljanza tal-EFTA għandha tadotta deċiżjoni indirizzata lill-awtoritajiet regolatorji nazzjonali tal-Istat(i) tal-EFTA kkonċernat(i).

               (ii)L-Aġenzija għandu jkollha d-dritt li tieħu sehem sħiħ fil-ħidma tal-Awtorità ta' Sorveljanza tal-EFTA u l-entitajiet preparatorji tagħha, meta l-Awtorità ta' Sorveljanza tal-EFTA twettaq, fir-rigward tal-Istati tal-EFTA, il-funzjonijiet tal-Aġenzija kif previst f’dan il-Ftehim, iżda ma għandux ikollha d-dritt tal-vot.

               (iii)L-Awtorità ta’ Sorveljanza tal-EFTA għandu jkollha d-dritt li tieħu sehem sħiħ fil-ħidma tal-Aġenzija u fl-entitajiet preparatorji tagħha, iżda ma għandux ikollha d-dritt tal-vot.

               (iv)L-Aġenzija u l-Awtorità ta’ Sorveljanza tal-EFTA għandhom jikkooperaw mill-qrib meta jadottaw deċiżjonijiet, opinjonijiet u rakkomandazzjonijiet.

               Id-Deċiżjonijiet tal-Awtorità ta' Sorveljanza tal-EFTA għandhom jiġu adottati mingħajr dewmien żejjed abbażi ta' abbozzi mħejjija mill-Aġenzija fuq inizjattiva tagħha stess jew fuq it-talba tal-Awtorità ta' Sorveljanza tal-EFTA.

               Meta tkun qed tħejji abbozz għall-Awtorità ta’ Sorveljanza tal-EFTA skont dan ir-Regolament, l-Aġenzija għandha tinforma lill-Awtorità ta’ Sorveljanza tal-EFTA. Din tal-aħħar għandha tistabbilixxi limitu ta’ żmien li fih l-awtoritajiet regolatorji nazzjonali tal-Istati tal-EFTA għandhom ikunu jistgħu jesprimu l-fehmiet tagħhom dwar il-kwistjoni, b’kunsiderazzjoni sħiħa tal-urġenza, tal-kumplessità u tal-konsegwenzi potenzjali tal-kwistjoni.

               L-awtoritajiet regolatorji nazzjonali tal-Istati tal-EFTA jistgħu jitolbu lill-Awtorità ta’ Sorveljanza tal-EFTA sabiex terġa’ tikkunsidra d-deċiżjoni tagħha. L-Awtorità ta' Sorveljanza tal-EFTA għandha tgħaddi din it-talba lill-Aġenzja. F’dan il-każ l-Aġenzija għandha tikkunsidra li tħejji abbozz ġdid għall-Awtorità ta’ Sorveljanza tal-EFTA u li twieġeb mingħajr dewmien żejjed.

               Fejn l-Aġenzija temenda, tissospendi jew tirtira kwalunkwe deċiżjoni parallela mad-deċiżjoni adottata mill-Awtorità ta' Sorveljanza tal-EFTA, l-Aġenzija għandha tħejji abbozz għall-istess skop għall-Awtorità ta' Sorveljanza tal-EFTA bla dewmien żejjed.

               (v)F'każ ta' nuqqas ta' qbil bejn l-Aġenzija u l-Awtorità ta' Sorveljanza tal-EFTA dwar l-amministrazzjoni ta’ dawn id-dispożizzjonijiet, id-Direttur tal-Aġenzija u l-Kulleġġ tal-Awtorità ta' Sorveljanza tal-EFTA għandhom, filwaqt li jikkunsidraw l-urġenza tal-kwistjoni, isejħu laqgħa mingħajr dewmien żejjed sabiex jilħqu kunsens. Meta tali kunsens ma jintlaħaqx, id-Direttur tal-Aġenzija jew il-Kulleġġ tal-Awtorità ta' Sorveljanza tal-EFTA jistgħu jitolbu lill-Partijiet Kontraenti sabiex jirreferu l-kwistjoni lill-Kumitat Konġunt taż-ŻEE li għandu jindirizzaha skont l-Artikolu 111 ta' dan il-Ftehim li għandu japplika mutatis mutandis. F'konformità mal-Artikolu 2 tad-Deċiżjoni tal-Kumitat Konġunt taż-ŻEE Nru 1/94 tat-8 ta' Frar 1994 li tadotta r-Regoli ta' Proċedura tal-Kumitat Konġunt taż-ŻEE
                  17
               , Parti Kontraenti tista' titlob minnufih l-organizzazzjoni ta' laqgħat f'ċirkustanzi ta' urġenza. Minkejja dak kollu li hemm f'dan il-paragrafu, Parti Kontraenti tista' f'kull ħin tirreferi l-kwistjoni lill-Kumitat Konġunt taż-ŻEE fuq inizjattiva tagħha stess skont l-Artikoli 5 jew 111 ta' dan il-Ftehim.

               (vi)Jistgħu jinbdew proċedimenti quddiem il-Qorti tal-EFTA mill-Istati tal-EFTA jew minn kull persuna fiżika jew ġuridika f’konformità mal-Artikoli 36 u 37 tal-Ftehim dwar is-Sorveljanza u l-Qorti kontra l-Awtorità ta’ Sorveljanza tal-EFTA.”

               (e)Dan li ġej għandu jiżdied mal-Artikolu 12:

               “L-awtoritajiet regolatorji nazzjonali tal-Istati tal-EFTA għandhom jieħdu sehem sħiħ fil-Bord Amministrattiv, iżda ma għandux ikollhom id-dritt tal-vot. Ir-regoli interni ta’ proċedura tal-Bord Amministrattiv għandhom jagħtu effett sħiħ lis-sehem tal-awtoritajiet regolatorji nazzjonali tal-Istati tal-EFTA.”

               (f)Dan li ġej għandu jiżdied mal-Artikolu 14:

               “L-awtoritajiet regolatorji nazzjonali tal-Istati tal-EFTA għandhom jieħdu sehem sħiħ fil-Bord tar-Regolaturi u l-korpi preparatorji kollha tal-Aġenzija. Ma għandux ikollhom id-dritt tal-vot fil-Bord tar-Regolaturi. Ir-regoli interni ta’ proċedura tal-Bord tar-Regolaturi għandhom jagħtu effett sħiħ lis-sehem tal-awtoritajiet regolatorji nazzjonali tal-Istati tal-EFTA.”

               (g)Id-dispożizzjonijiet tal-Artikolu 19 għandhom jinbidlu b'dan li ġej:

               “Jekk l-appell jikkonċerna deċiżjoni tal-Aġenzija f’każ fejn in-nuqqas ta’ qbil jinvolvi wkoll l-awtoritajiet nazzjonali regolatorji ta’ Stat wieħed tal-EFTA jew aktar, il-Bord tal-Appell għandu jistieden lill-awtoritajiet regolatorji nazzjonali tal-Istat(i) involut(i) tal-EFTA sabiex jippreżenta(w) osservazzjonijiet dwar komunikazzjonijiet mill-partijiet affettwati mill-appell, fit-termini preskrittivi speċifikati. L-awtoritajiet regolatorji nazzjonali tal-Istat(i) involut(i) tal-EFTA għandhom ikunu intitolati li jagħmlu preżentazzjonijiet orali Meta l-Bord tal-Appell jemenda, jissospendi jew ittemm xi deċiżjoni parallela għad-deċiżjoni adottata mill-Awtorità ta’ Sorveljanza tal-EFTA, l-Aġenzija għandha tħejji abbozz ta’ deċiżjoni tal-istess natura għall-Awtorità ta’ Sorveljanza tal-EFTA, mingħajr dewmien żejjed.”

               (h)Id-dispożizzjonijiet tal-Artikolu 20 ma għandhomx japplikaw f’każijiet li jinvolvu Stat wieħed tal-EFTA jew aktar.

               (i)Dan li ġej għandu jiżdied mal-Artikolu 21:

               “L-Istati tal-EFTA għandhom jieħdu sehem fil-finanzjament tal-Aġenzija. Għal dan l-għan, il-proċeduri stabbiliti fl-Artikolu 82(1)(a) u l-Protokoll 32 tal-Ftehim għandhom japplikaw.”

               (j)Dan li ġej għandu jiżdied mal-Artikolu 27:

               “L-Istati tal-EFTA għandhom jikkonċedu lill-Aġenzija privileġġi u immunitajiet ekwivalenti għal dawk li jinsabu fil-Protokoll dwar il-Privileġġi u l-Immunitajiet tal-Unjoni Ewropea.”

               (k)Dan li ġej għandu jiżdied mal-Artikolu 28:

               “B’deroga mill-Artikoli 12(2)(a) u 82(3)(a) tal-Kundizzjonijiet ta’ impjieg ta’ aġenti oħra tal-Unjoni Ewropea, ċittadini tal-Istati tal-EFTA li jgawdu d-drittijiet sħaħ tagħhom bħala ċittadini jistgħu jiġu impjegati b’kuntratt mid-Direttur tal-Aġenzija.

               B’deroga mill-Artikoli 12(2)(e), 82(3)(e) u 85(3) tal-Kundizzjonijiet tal-Impjieg applikabbli għall-Aġenti l-Oħra, il-lingwi msemmija fl-Artikolu 129(1) tal-Ftehim ŻEE għandhom jitqiesu mill-Aġenzija, fir-rigward tal-persunal tagħha, bħala lingwi tal-Unjoni msemmija fl-Artikolu 55(1) tat-Trattat dwar l-Unjoni Ewropea.”

               (l)Dan li ġej għandu jiżdied mal-Artikolu 30(1):

               “Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni għandu, għall-fini ta' applikazzjoni ta' dan ir-Regolament, jgħodd ukoll għal kull dokument tal-Aġenzija rigward l-Istati Membri tal-EFTA.”

               (m)Dan li ġej għandu jiżdied mal-Artikolu 32:

               “Ir-rappreżentanti tal-Istati tal-EFTA għandhom jieħdu sehem sħiħ fil-ħidma tal-Kumitat stabbilit bl-Artikolu 32, iżda ma għandux ikollhom id-dritt tal-vot.”

               6.Il-punt li ġej jiddaħħal wara l-punt 46 (ir-Regolament (UE) Nru 713/2009 tal-Parlament Ewropew u tal-Kunsill):

               “47.32013 R 0543: Ir-Regolament tal-Kummissjoni (UE) Nru 543/2013 tal-14 ta' Ġunju 2013 dwar is-sottomissjoni u l-pubblikazzjoni ta' data (dejta) fis-swieq tal-elettriku u li jemenda l-Anness I tar-Regolament (KE) Nru 714/2009 tal-Parlament Ewropew u tal-Kunsill (ĠU L 163, 15.6.2013, p. 1).”

               7.Jitħassar it-test tal-punt 21 (id-Deċiżjoni tal-Kummissjoni 2003/796/KE).

               Artikolu 2

               It-testijiet tar-Regolamenti (KE) Nru 713/2009, (KE) Nru 714/2009, (KE) Nru 715/2009, kif ikkoreġuti mill-ĠU L 229, 1.9.2009, p. 29 u l-ĠU L 309, 24.11.2009, p. 87 u (UE) Nru 543/2013, id-Direttivi 2009/72/KE u 2009/73/KE u d-Deċiżjonijiet 2010/685/UE u 2012/490/UE bil-lingwa Iżlandiża u dik Norveġiża, li għandhom jiġu ppubblikati fis-Suppliment taż-ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.

               Artikolu 3

               Din id-Deċiżjoni għandha tidħol fis-seħħ fi […], jew fil-jum li jiġi wara l-aħħar notifika lill-Kumitat Konġunt taż-ŻEE skont l-Artikolu 103(1) tal-Ftehim ŻEE, skont liema wieħed minnhom ikun l-aħħar
                  18
               .

               Artikolu 4

               Din id-Deċiżjoni għandha tiġi ppubblikata fis-Sezzjoni taż-ŻEE, u fis-Suppliment taż-ŻEE, ta’ Il-Ġurnal Uffiċjali tal-Unjoni Ewropea.

               Magħmul fi Brussell, […].

                     Għall-Kumitat Konġunt ŻEE

                     Il-President
                     […]

                     Is-Segretarji
                     għall-Kumitat Konġunt taż-ŻEE
                     […]

                     (1)
                  ĠU L 211, 14.8.2009, p. 1.

                     (2)
                  ĠU L 211, 14.8.2009, p. 15.

                     (3)
                  ĠU L 211, 14.8.2009, p. 36.

                     (4)
                  ĠU L 163, 15.6.2013, p. 1.

                     (5)
                  ĠU L 211, 14.8.2009, p. 55.

                     (6)
                  ĠU L 211, 14.8.2009, p. 94.

                     (7)
                  ĠU L 293, 11.11.2010, p. 67.

                     (8)
                  ĠU L 231, 28.8.2012, p. 16.

                     (9)
                  ĠU L 176, 15.7.2003, p. 1.

                     (10)
                  ĠU L 289, 3.11.2005, p. 1.

                     (11)
                  ĠU L 176, 15.7.2003, p. 37.

                     (12)
                  ĠU L 176, 15.7.2003, p. 57.

                     (13)
                  ĠU L 129, 17.5.2011, p. 14.

                     (14)
                  ĠU L 296, 14.11.2003, p. 34.

                     (15)
                  ĠU L 85, 30.3.1994, p. 60.

                     (16)
                  ĠU L 85, 30.3.1994, p. 60.

                     (17)
                  ĠU L 85, 30.3.1994, p. 60.

                     (18)
                  [Ma huwa indikat l-ebda rekwiżit kostituzzjonali.] [Huma indikati rekwiżiti kostituzzjonali.]


Avviż Legali Importanti

|

52008PC0047

Proposta għal deċiżjoni tal-Kunsill li tawtorizza t-tqegħid fis-suq ta’prodotti li jkun fihom, ikunu jikkonsistu minn, jew li jkunu prodotti minn qamħirrun GA21 (MON-ØØØ21-9) modifikat ġenetikament skond ir-Regolament (KE) Nru 1829/2003 tal-Parlament Ewropew u tal-Kunsill (It-test bil-Franċiż biss hu awtentiku)  /* KUMM/2008/0047 finali */

	[pic] | KUMMISSJONI TAL-KOMUNITAJIET EWROPEJ |Brussel 31.1.2008KUMM(2008) 47 finaliProposta għalDEĊIŻJONI TAL-KUNSILLli tawtorizza t-tqegħid fis-suq ta’prodotti li jkun fihom, ikunu jikkonsistu minn, jew li jkunu prodotti minn qamħirrun GA21 (MON-ØØØ21-9) modifikat ġenetikament skond ir-Regolament (KE) Nru 1829/2003 tal-Parlament Ewropew u tal-Kunsill(It-test bil-Franċiż biss hu awtentiku)(preżentata mill-Kummissjoni)MEMORANDUM TA’ SPJEGAZZJONIIl-proposta għal Deċiżjoni tal-Kunsill mehmuża tikkonċerna ikel u għalf li jkun fihom, ikunu jikkonsistu minn, jew li jkunu prodotti minn qamħirrun GA21 modifikat ġenetikament, li dwaru tressqet talba għat-tqegħid tiegħu fis-suq minn Syngenta Seeds S.A.S. lill-awtoritajiet kompetenti tar-Renju Unit fit-29 ta' Lulju 2005, taħt ir-Regolament (KE) Nru 1829/2003 dwar ikel u għalf modifikat ġenetikament.Il-proposta mehmuża tikkonċerna wkoll it-tqegħid fis-suq ta’ prodotti oħrajn li fihom jew jikkonsistu mill-qamħirrun GA21 għall-istess użu bħal kwalunkwe qamħirrun ieħor bl-eċċezzjoni tal-kultivazzjoni.Fit-31 ta’ Marzu 2006, l-Awtorità Ewropea għas-Sigurtà ta’ l-Ikel (‘l-EFSA’) tat opinjoni favorevoli skond l-Artikoli 6 u 18 tar-Regolament (KE) Nru 1829/2003 u kkonkludiet li mhux probabbli li t-tqegħid fis-suq tal-prodotti li fihom, li jikkonsistu, jew prodotti mill-qamħirrun GA21 kif deskritt fl-applikazzjoni se jkollhom effetti negattivi fuq is-saħħa tal-bniedem jew ta’ l-annimali jew fuq l-ambjent.F’dan l-isfond, tressaq għall-vot abbozz ta' Deċiżjoni tal-Kummissjoni li tawtorizza t-tqegħid fis-suq Komunitarju ta' prodotti li fihom, jikkonsistu minn, jew prodotti minn qamħirrun GA21 modifikat ġenetikament quddiem il-Kumitat Permanenti għall-Katina Alimentari u s-Saħħa ta' l-Annimali nhar l-20 ta’ Diċembru 2007. Il-Kumitat ma ta l-ebda opinjoni: tlettax-il Stat Membru (155 vot) ivvutaw favur, ħames Stati Membri (65 vot) ivvutaw kontra u sitt Stati Membri (114 vot) ma vvutawx u tliet Stati Membri (11-il vot) ma ġewx rappreżentati.Għaldaqstant, skond l-Artikolu 35(2) tar-Regolament (KE) Nru 1829/2003 u bi qbil ma’ l-Artikolu 5 tad-Deċiżjoni tal-Kunsill 1999/468/KE emendata mid-Deċiżjoni tal-Kunsill 2006/512/KE, il-Kummissjoni hi meħtieġa tressaq proposta lill-Kunsill relatata mal-miżuri li għandhom jittieħdu, u l-Kunsill għandu tliet xhur biex jaġixxi permezz ta’ maġġoranza kwalifikata, u jinforma lill-Parlament.Proposta għalDEĊIŻJONI TAL-KUNSILLli tawtorizza t-tqegħid fis-suq ta’prodotti li jkun fihom, ikunu jikkonsistu minn, jew li jkunu prodotti minn qamħirrun GA21 (MON-ØØØ21-9) modifikat ġenetikament skond ir-Regolament (KE) Nru 1829/2003 tal-Parlament Ewropew u tal-Kunsill(It-test bil-Franċiż biss hu awtentiku) (Test b'rilevanza għaż-ŻEE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kkunsidra r-Regolament (KE) Nru 1829/2003 tal-Parlament Ewropew u tal-Kunsill tat-22 ta’ Settembru 2003 dwar l-ikel u l-għalf modifikati ġenetikament[1], u b’mod partikolari l-Artikolu 7(3) u l-Artikolu 19(3) tiegħu,Wara li kkunsidra l-proposta mill-Kummissjoni,Billi:1.  Fid-29 ta’ Lulju 2005, Syngenta Seeds S.A.S., f’isem Syngenta Crop Protection AG, ippreżentat applikazzjoni lill-awtoritajiet kompetenti tar-Renju Unit, skond l-Artikoli 5 u 17 tar-Regolament (KE) Nru 1829/2003, għat-tqegħid fis-suq ta’ ikel, ingredjenti ta’ l-ikel, u għalf li fihom, jew li jikkonsistu fi, jew prodotti mill-qamħirrun GA21.2.  L-applikazzjoni tkopri wkoll it-tqegħid fis-suq ta' prodotti oħrajn li fihom jew jikkonsistu mill-qamħirrun GA21 għall-istess użi bħal kwalunkwe qamħirrun ieħor bl-eċċezzjoni tal-kultivazzjoni. Għalhekk, skond id-dispożizzjoni ta’ l-Artikoli 5(5) u 17(5) tar-Regolament (KE) Nru 1829/2003, din tinkludi d- data u t-tagħrif meħtieġa mill-Annessi III u IV tad-Direttiva 2001/18/KE tal-Parlament Ewropew u tal-Kunsill tat-12 ta’ Marzu 2001 dwar ir-rilaxx intenzjonat fl-ambjent ta’ organiżmi modifikati ġenetikament u li tirrevoka d-Direttiva tal-Kunsill 90/220/KE[2] u tagħrif u konklużjonijiet dwar il-valutazzjoni tar-riskju mwettqa skond il-prinċipji stipulati fl-Anness II tad-Direttiva 2001/18/KE.3.  Fis-17 ta' April 2007, Syngenta Seeds S.A.S., f'isem Syngenta Crop Protection AG, ressqet applikazzjoni lill-Kummissjoni, skond l-Artikoli 8(4) u 20(4) tar- Regolament (KE) Nru 1829/2003, għall-awtorizzazzjoni ta' prodotti eżistenti prodotti mill-qamħirrun GA21 (addittivi ta' l-ikel, materjali ta' l-għalf u addittivi ta' l-għalf prodotti mill-qamħirrun GA21).4.  Fit-2 ta’ Ottubru 2007, l-Awtorità Ewropea dwar is-Sikurezza fl-Ikel (‘EFSA’) tat opinjoni favorevoli għaż-żewġ applikazzjonijiet skond l-Artikoli 6 u 18 tar-Regolament (KE) Nru 1829/2003 u kkonkludiet li ma kienx probabbli li t-tqegħid fis-suq tal-prodotti li fihom, jikkonsistu minn, jew huma prodotti mill-qamħirrum GA21 kif deskritti fl-applikazzjoni (‘il-prodotti’) se jkollhom effetti ħżiena fuq is-saħħa tal-bniedem jew ta’ l-annimali jew fuq l-ambjent[3]. Fl-opinjoni tagħha, l-EFSA qieset il-mistoqsijiet u t-tħassib speċifiċi kollha li tqajjmu mill-Istati Membri fil-kuntest tal-konsultazzjoni ta’ l-awtoritajiet nazzjonali kompetenti, stipulati mill-Artikoli 6(4) u 18(4) ta’ dak ir-Regolament.5.  Fl-opinjoni tagħha, l-EFSA kkonkludiet ukoll li l-pjan ta’ superviżjoni ambjentali, li jikkonsisti fi pjan ta’ sorveljanza ġenerali, imressaq mill-applikant huwa f’konformità ma’ l-użu maħsub għall-prodotti.6.  Wara li tqiesu dawk il-kunsiderazzjonijiet, l-awtorizzazzjoni għandha tingħata għall-prodotti.7.  Għandu jiġi assenjat identifikatur uniku għal kull OMĠ kif stipulat fir-Regolament tal-Kummissjoni (KE) Nru 65/2004 ta’ l-14 ta’ Jannar 2004 li jistabbilixxi sistema għall-iżvilupp u l-assenjazzjoni ta’ identifikaturi uniċi għal organiżmi modifikati ġenetikament[4].8.  Fuq il-bażi ta’ l-opinjoni ta’ l-EFSA, l-ebda rekwiżiti tat-tqegħid tat-tikketti speċifiċi għajr dawk stipulati fl-Artikolu 13(1) u 25(2) tar-Regolament (KE) Nru 1829/2003 ma jidhru meħtieġa għall-ikel, l-ingredjenti ta’ l-ikel u l-għalf li fihom, li jikkonsistu minn, jew li huma prodotti mill-qamħirrun GA21. Madankollu, sabiex ikun żgurat l-użu tal-prodotti fil-limiti ta' l-awtorizzazzjoni stipulata b’din id-Deċiżjoni, it-tqegħid tat-tikketti ta' għalf li fih jew jikkonsisti minn OMĠ u prodotti għajr ikel u għalf li fih jew jikkonsisti mill-OMĠ li għalih intalbet awtorizzazzjoni għandu jkun ikkomplementat b'indikazzjoni ċara li l-prodotti meqjusa m'għandhomx jintużaw għall-kultivazzjoni.9.  Bl-istess mod, l-opinjoni ta’ l-EFSA ma kinitx se tiġġustifika l-impożizzjoni ta’ kundizzjonijiet jew restrizzjonijiet speċifiċi għat-tqegħid fis-suq u/jew kundizzjonijiet jew restrizzjonijiet speċifiċi għall-użu u l-ġarr, inklużi r-rekwiżiti ta’ superviżjoni ta’ wara t-tqegħid fis-suq, u l-ebda kundizzjonijiet speċifiċi għall-ħarsien ta’ ekosistemi/ambjent u/jew żoni ġeografiċi partikolari, kif stipulat fil-punt (e) ta’ l-Artikoli 6(5) u 18(5) tar-Regolament (KE) Nru 1829/2003.10.  It-tagħrif relevanti kollu dwar l-awtorizzazzjoni tal-prodotti għandu jiddaħħal fir-reġistru Komunitarju ta' l-ikel u l-għalf modifikati ġenetikament, kif stipulat fir-Regolament (KE) Nru 1829/2003.11.  L-Artikolu 4(6) tar-Regolament (KE) Nru 1830/2003 tal-Parlament Ewropew u tal-Kunsill tat-22 ta’ Settembru 2003 dwar it-traċċabilità u t-tikkettar ta’ organiżmi modifikati ġenetikament u t-traċċabilità ta’ prodotti ta’ l-ikel u għalf manifatturati minn organiżmi modifikati ġenetikament u li jemenda d-Direttiva 2001/18/KE[5] jistipula l-ħtiġijiet ta’ t-tqegħid tat-tikketti għall-prodotti li jikkonsistu minn jew li fihom il-OMĠ.12.  Din id-Deċiżjoni għandha tiġi nnotifikata permezz ta' l-Istituzzjoni ta' Ġbir u Tixrid ta' Tagħrif tal-Bijosigurtà lill-Partijiet fil-Protokoll ta’ Cartagena dwar il-Bijosigurtà għall-Konvenzjoni dwar id-Diversità Bijoloġika, skond l-Artikolu 9(1) u l-Artikolu 15(2)(c), tar-Regolament (KE) Nru 1946/2003 tal-Parlament Ewropew u tal-Kunsill tal-15 ta’ Lulju 2003 dwar il-movimenti transkonfinanti ta’ organiżmi modifikati ġenetikament[6].13.  Il-Kumitat Permanenti dwar il-Katina Alimentari u s-Saħħa ta' l-Annimali ma tatx opinjoni fi ħdan il-limitu ta’ żmien stipulat mill-President tiegħu u l-miżuri stipulati f’din id-Deċiżjoni għalhekk għandhom jiġu adottati mill-Kunsill,ADOTTA DIN ID-DEĊIŻJONI:Artikolu 1 Organiżmu modifikat ġenetikament u identifikatur unikuIl-qamħirrum modifikat ġenetikament ( Zea mays L.) GA21, kif inhu speċifikat fil-punt (b) ta’ l-Anness ma’ din id-Deċiżjoni, hu assenjat l-identifikatur uniku MON-ØØØ21-9, kif stipulat fir-Regolament (KE) Nru 65/2004.Artikolu 2 AwtorizzazzjoniDawn il-prodotti li ġejjin huma awtorizzati għall-finijiet ta’ l-Artikoli 4(2) u 16(2) tar-Regolament (KE) 1829/2003, skond il-kondizzjonijiet stabbiliti f’din id-Deċiżjoni:(a) ikel u ingredjenti ta’ l-ikel li fihom, li jikkonsistu minn, jew prodotti minn qamħirrun MON-ØØØ21-9.(b) ikel li fih, jew li jikkonsisti minn, jew prodott minn qamħirrun MON-ØØØ21-9;(c) prodotti għajr ikel u għalf li fihom jew li jikkonsistu minn qamħirrun MON-ØØØ21-9 għall-istess użu bħal kwalunkwe qamħirrun ieħor ħlief għall-kultivazzjoni.Artikolu 3 Tqegħid tat-tikketti1. Għall-finijiet tar-rekwiżiti tat-tqegħid tat-tikketti stipulati fl-Artikoli 13(1) u 25(2) tar-Regolament (KE) Nru 1829/2003 u fl-Artikolu 4(6) tar-Regolament (KE) Nru 1830/2003, l-‘isem ta’ l-organiżmu’ għandu jkun ‘qamħirrun’.2. Il-kelmiet ‘mhux għall-kultivazzjoni’ għandhom jidhru fuq it-tikketta ta’ u fid-dokumenti li jakkumpanjaw il-prodotti li fihom jew li jikkonsistu mill-qamħirrun MON-ØØØ21-9 li jissemma fl-Artikolu 2(b) u (c).Artikolu 4 Is-sorveljanza ta’ l-effetti ambjentali1. Id-detentur ta’ l-awtorizzazzjoni għandu jiżgura li l-pjan ta’ sorveljanza għall-effetti ambjentali, kif speċifikat fil-punt (h) ta’ l-Anness, jiddaħħal fis-seħħ u jiġi implimentat.2. Id-detentur ta’ l-awtorizzazzjoni għandu jibgħat lill-Kummissjoni rapporti annwali dwar l-implimentazzjoni u r-riżultati ta’ l-attivitajiet imfassla fil-pjan ta’ sorveljanza.Artikolu 5 Reġistru KomunitarjuL-informazzjoni stabbilita fl-Anness ta’ din id-Deċiżjoni għandha tiddaħħal fir-reġistru Komunitarju ta’ l-ikel u l-għalf modifikati ġenetikament, kif stipulat fl-Artikolu 28 tar-Regolament (KE) Nru 1829/2003.Artikolu 6 Id-detentur ta' l-awtorizzazzjoniId-detentur ta' l-awtorizzazzjoni se jkun Syngenta Seeds S.A.S., Franza, li jirrappreżenta lil Syngenta Crop Protection AG, l-Iżvizzera.Artikolu 7 ValiditàDin id-Deċiżjoni għandha tapplika għal perjodu ta’ 10 snin mid-data tan-notifika tagħha.Artikolu 8 DestinatarjuDin id-Deċiżjoni hi indirizzata lil Syngenta Seeds S.A.S., Chemin de l'Hobit 12, BP 27 – F-31790 Saint-Sauveur - Franza.Magħmula fi Brussell,Għall-KunsillIl-PresidentANNESS(a) L-Applikant u d-Detentur ta' l-awtorizzazzjoni:Isem : Syngenta Seeds S.A.S.Indirizz: Chemin de l'Hobit 12, BP 27 – F-31790 Saint-Sauveur – FranzaF'isem Syngenta Crop Protection AG - Schwarzwaldallee 215 - CH 4058 Basle – l-Iżvizzera.(b) Isem u speċifikazzjoni tal-prodotti:(1) Ikel u ingredjenti ta’ l-ikel li fihom, li jikkonsistu minn, jew prodotti minn qamħirrun MON-ØØØ21-9.(2) Għalf li fih, jew li jikkonsisti minn, jew prodott minn qamħirrun MON-ØØØ21-9;(3) Prodotti għajr ikel u għalf li fihom jew li jikkonsistu minn qamħirrun MON-ØØØ21-9 għall-istess użi bħal kwalunkwe qamħirrun ieħor ħlief għall-kultivazzjoni.Il-qamħirrun MON-ØØØ21-9 modifikat ġenetikament, kif deskritt fl-applikazzjoni, jesprimi l-proteina mEPSPS li tagħti t-toleranza lill-erbiċida tal-glyphosate(c) It-tqegħid tat-tikketti:(1) Għall-finijiet tar-rekwiżiti tat-tqegħid tat-tikketti stipulati fl-Artikoli 13(1) u 25(2) tar-Regolament (KE) Nru 1829/2003 u fl-Artikolu 4(6) tar-Regolament (KE) Nru 1830/2003, l-‘isem ta’ l-organiżmu’ għandu jkun ‘qamħirrun’.(2) Il-kelmiet ‘mhux għall-kultivazzjoni’ għandhom jidhru fuq it-tikketta ta’ u fid-dokumenti li jakkumpanjaw il-prodotti li fihom jew li jikkonsistu mil-qamħirrun MON-ØØØ21-9 li jissemma fl-Artikolu 2(b) u (c).(d) Metodu ta' investigazzjoni:-  Metodu kwantitattiv fil-ħin reali speċifiku għall-avveniment u msejjes fuq il-PCR għall-qamħirrum MON-ØØØ21-9 modifkat ġenetikament.-  Ivvalidat mil-laboratorju ta’ referenza Komunitarju stabbilit skond ir-Regolament (KE) Nru 1829/2003, ippubblikat fuq http://gmo-crl.jrc.it/statusofdoss.htm-  Materjal ta’ Referenza: AOCS 0407-A u AOCS 0407-B aċċessibbli vija l- American Oil Chemists Society (AOCS) fuq http://www.aocs.org(e) Identifikatur uniku:MON-ØØØ21-9(f) Informazzjoni mitluba skond l-Anness II tal-Protokoll ta’ Cartagena dwar il-Bijosigurtà mal-Konvenzjoni dwar id-Diversità Bijoloġika:Clearing House tal-Bijosigurtà, Rekord ID: ara [ għandu jimtela meta jiġi nnotifikat ](g) Kondizzjonijiet jew restrizzjonijiet rigward it-tqegħid fis-suq, l-użu jew il-ġarr tal-prodotti:Mhux meħtieġa.(h) Il-pjan ta’ superviżjoniIl-pjan ta’ superviżjoni għall-effetti ambjentali li jikkonforma ma’ l-Anness VII tad-Direttiva 2001/18/KE[Ħolqa: pjan ippubblikat fuq l-internet](i) Rekwiżiti ta’ superviżjoni wara t-tqegħid fis-suq għall-użu ta’ l-ikel għall-konsum mill-bniedemMhux meħtieġa.Nota: il-ħolqiet għad-dokumenti rilevanti jista’ jkollhom bżonn jiġu emendati minn żmien għall-ieħor. Dawn il-modifiki se jkunu disponibbli għall-pubbliku permezz ta’ l-aġġornament tar-reġistru Komunitarju ta’ l-ikel u l-għalf modifikati ġenetikament.[1] ĠU L 268, 18.10.2003, p. 1. Ir-regolament kif emendat l-aħħar mir-Regolament tal-Kummissjoni (KE) Nru 1981/2006 (ĠU L 368, 23.12.2006, p. 99).[2] ĠU L 106, 17.4.2001, p. 1. Id-Direttiva kif emendata l-aħħar mir-Regolament (KE) Nru 1830/2003 (ĠU L 268, 18.10.2003, p. 24).[3] http://www.efsa.europa.eu/EFSA/efsa_locale-1178620753816_1178620785956.htm[4] ĠU L 10, 16.1.2004, p. 5.[5] ĠU L 268, 18.10.2001, p. 24.[6] ĠU L 287, 5.11.2003, p. 1.